Anwar arah orang kuat PKR mohon maaf selepas ciapan hina Hadi, Dr Mahathir

Perdana Menteri Anwar Ibrahim mengarahkan seorang penyokong kuat PKR membuat permohonan maaf berhubung ciapan Twitter yang mendoakan kematian Presiden PAS Abdul Hadi Awang dan Dr Mahathir Mohamad.
“Saya membantah dan kesal dengan ciapan biadab Zaki Yamani dan mengarahkan beliau untuk memohon maaf dengan kadar segera,” kata Anwar di Twitter tengah malam tadi.
Sehingga jam 10 pagi ini, Zaki masih belum memadam ciapan di Twitter itu.
Zaki sebelum ini memuat naik reaksi beliau sebagai mengulas laporan berita mengenai kesihatan presiden PAS itu.
“Ya Allah! Ambil lah nyawa Abdul Hadi Awang. Hentikan kerosakan yang dilakukan nya di muka bumi. Hentikan fitnah yang dibawanya terhadap agama-Mu. P/S: Ambil sekali Mahathir,” tulis Zaki yang pernah menjadi exco Pemuda PKR ketika Setiausaha Politik Kanan kepada perdana menteri, Shamsul Iskandar Akin, memimpin sayap itu.
Zaki juga dilihat mempertahankan kenyataannya apabila beberapa pengguna mempersoalkan kirimannya, malah menyuruh mereka memberikan dalil yang melarang seseorang daripada mendoakan kematian orang lain.
Apabila diberitahu bahawa tiada apa-apa dalil untuk membenarkan kelakuannya, Zaki berkata kematian Hadi akan "menghentikan hujah-hujah politik beliau yang memecah belah umat".
Episod terkini ini berlaku selang beberapa hari Anwar menyerang PAS selepas bekas timbalan ketua Dewan Ulamak PAS Kedah dalam ucapannya mendoakan agar negeri itu dilindungi "daripada jatuh ke tangan musuh Allah".
Walaupun Syeikh Zainul Asri Mohd Romli tidak menyebut secara khusus mana-mana kumpulan politik, ia menimbulkan kemarahan penyokong kerajaan, dengan laporan polis dibuat terhadapnya.
Zainul bagaimanapun memohon maaf atas ucapan itu, sambil berkata beliau tidak menyasarkan sesiapa tetapi hanya mengulangi istilah yang digunakan dalam al-Quran.


Respons segera syor Majlis Raja-Raja sekat PM campur tangan lantikan hakim, kata peguam

Seorang peguam kanan memberitahu syor oleh Majlis Raja-Raja Melayu supaya perdana menteri tidak campur tangan dalam urusan lantikan keanggotaan hakim perlu disambut dengan baik oleh mana-mana kerajaan tanpa membiarkannya kekal sebagai cadangan sahaja.
Haniff Khatri Abdulla berkata satu kerajaan yang matang terutamanya apabila Perdana Menteri Anwar Ibrahim secara terbuka menyatakan akan mengambil pandangan semua pihak perlu memberi respons yang segera kepada cadangan yang dikemukakan tersebut.
“Seperti dia adalah seorang reformis, dia juga la nak bawa negara baik seperti dahulu.
"Kalau itulah yang diuar-uarkan, maka cadangan baik dan syumul ini datang dari ketua negara dan ketua-ketua negeri perlu diberi respons yang tepat dan betul oleh sesiapa yang jadi perdana menteri apatah lagi Anwar Ibrahim,” katanya kepada MalaysiaNow.
Pada Rabu, Yang di-Pertuan Besar Negeri Sembilan Tuanku Muhriz Tuanku Munawir pada Mesyuarat Majlis Raja-Raja ke-260 di Istana Negara menyarankan supaya lima daripada sembilan ahli Akta Suruhanjaya Pelantikan Kehakiman (JAC) 2009 itu tidak dilantik oleh perdana menteri agar keanggotaannya lebih seimbang dan tidak membawa kepentingan mana-mana pihak.
Mengulas lanjut, Haniff memberitahu syor yang dikemukakan oleh Majlis Raja-Raja adalah baik dan tepat bersandarkan kepada sejarah pelantikan kehakiman Malaysia sekitar 80-an hingga awal tahun 2000 di bawah Perlembagaan membolehkan perdana menteri melantik individu-individu dalam sistem kehakiman mengikut “seleranya”.
Pada ketika itu, katanya, sudah diwujudkan jawatankuasa di mana kuasa untuk PM beri nasihat pelantikan hakim kepada Agong adalah tertakluk kepada cadangan yang datang dari JAC.
Manakala JAC dibentuk pada tahun 2009 yang terdiri daripada sembilan anggota.
Katanya, empat anggota datang dari jawatan-jawatan yang termaktub dalam akta tersebut seperti ketua hakim negara dan sebagainya.
Sementara lima anggota lain dilantik oleh perdana menteri.
“Jadi persoalannya ialah kalau suruhanjaya itu ditubuhkan untuk tentukan pengurangan peluang perdana menteri mencampuri urusan kebebasan kehakiman. Tetapi, bagaimana perkara itu dapat dilaksanakan dengan baik kalau PM juga yang beri cadangan lima anggota yang duduk dalam situ?
“Sebab itu, Majlis Raja-Raja beri cadangan ini. Tidak ada kena mengena dengan Anwar, Muhyiddin Yassin atau Dr Mahathir Mohamad atau sesiapa sahaja,” katanya.
Baik pulih persepsi masyarakat
Mengulas lanjut, Haniff menegaskan usaha Majlis Raja-Raja Melayu mencadangkan perkara itu kepada kerajaan yang baru ditubuh Anwar dilihat bagu membaik pulih kepentingan negara dan kesejahteraan rakyat.
Ini terutamanya, kata Haniff, bagi menghilangkan persepsi kononnya perdana menteri boleh mencampuri badan kehakiman.
“Saya tak begitu setuju sebab bukan mudah untuk PM walaupun dia yang beri cadangan pelantikan hakim. Tidak mudah untuk beliau mencampuri, agak susah.
“Tetapi persepsi rakyat adalah itu . Macam mana nak ubah persepsi rakyat? Selagi persepsi tak diperbaiki selagi itu keyakinan kepada mana-mana kerajaan akan ada cacat celanya. Atas sebab itu dicadangkan syor ini.”
Menurut Haniff, cadangan Majlis Raja-Raja akan kekal sebagai syor sekiranya tidak dilaksanakan melalui pindaan pada undang-undang yang sedia ada iaitu seksyen JAC berkenaan.
“Tapi jangan kita pula nak gopoh. Buat pindaan semata-mata nak tunjuk kita ikut Majlis Raja-Raja.
“Siapa yang patut ganti PM untuk melantik orang-orang ini? Itu kena kaji dan selidik dengan betul juga secara tepat dan tiada lompong,” katanya.
Haniff berkata, Anwar boleh memandang serius syor tersebut dengan serta merta dengan mengambil tindakan selepas pembentukan Kabinet.
Tambah Haniff, pertama sekali yang mungkin boleh dilakukan adalah mewujudkan satu jawatankuasa neutral dengan melantik bekas-bekas hakim, bekas peguam, pelaksana di Pejabat Peguam Negara dan pengamal undang-undang yang dihormati untuk berbincang apakah bentuk pindaan yang boleh dibuat.
“Ini semua perlu dikaji dengan matang bukan dengan cara mereka buat undang-undang anti lompat parti hari itu. Pasal itu lah bila datang undang-undang ni tidak boleh dibuat main-main.
“Jangan nampak bila ada masalah kita tutup lubang itu kemudian kita tampal dengan plaster. Datang air bah dan kuat, plaster pun melayang. Lagi jadi teruk.”


Pengeluaran RM1 juta diarahkan Syed Saddiq tak ikut prosedur, kata saksi

Seorang saksi dalam perbicaraan kes Syed Saddiq Syed Abdul Rahman yang berdepan pertuduhan pecah amanah dan pengubahan wang haram semalam memberitahu Mahkamah Tinggi Kuala Lumpur bahawa pengeluaran wang RM1 juta atas arahan ahli Parlimen Muar itu tidak mengikut prosedur selain mengakui terjebak dalam perkara itu sejak awal lagi.
Bekas penolong bendahari Pemuda Bersatu Rafiq Hakim Razali, 32, berkata pengeluaran wang daripada akaun Armada itu adalah salah kerana tiada kertas kerja dikemukakan untuk membolehkan wang itu dikeluarkan daripada bank pada 6 Mac 2020.
"Jika ingin membuat pengeluaran wang sepatutnya ada kertas kerja mengenai program (yang dijalankan) dan kertas kerja dibentangkan kepada Majlis Ketua Armada terdiri daripada ketua Armada sendiri, timbalan ketua Armada, penolong setiausaha dan saya sendiri," katanya semasa pemeriksaan utama oleh timbalan pendakwa raya Wan Shaharuddin Wan Ladin.
Saksi itu bersetuju dengan cadangan bahawa tindakan Syed Saddiq mengarahkan wang RM1 juta yang dikeluarkan itu "diclearkan" kerana takut duit berkenaan disita oleh Suruhanjaya Pencegahan Rasuah Malaysia (SPRM) adalah satu kesalahan.
"Ia salah, kerana ingin menyorokkan sesuatu daipada pihak berkuasa. Kalau benda tak salah, kenapa ini berlaku," katanya.
Disoal lagi mengapa beliau masih mengagihkan wang berkenaan kepada Ketua Penerangan Pemuda Bersatu Wilayah Persekutuan Muhammad Daniel Kusari dan Muhammad Naqib Ab Rahim yang ketika itu ahli Bersatu atas arahan Syed Saddiq walaupun tahu ia satu kesalahan, saksi itu menjawab, "Sebab saya sudah terjebak dari awal, jadi saya teruskan".
Wan Shaharuddin: Boleh kamu jelaskan maksud terjebak?
Rafiq: Pengeluaran wang ini salah dari awal lagi… memang dari awal tidak ikut prosedur yang sepatutnya.
Saksi pendakwaan ke-13 itu berkata sekiranya wang itu tidak diagihkan kepada Muhammad Daniel dan Muhammad Naqib, beliau takut duit berkenaan akan disita oleh SPRM.
"Mungkin saya akan jadi saksi seterusnya untuk kes ini. Jadi, apabila SPRM sampai ke rumah saya, mungkin duit itu tidak ada di situ. Saya hanya mengikut arahan YB Syed Saddiq untuk mengagihkan wang itu kepada Daniel dan Naqib," katanya.
Saksi itu berkata beliau tidak akan mengeluarkan wang berkenaan seterusnya mengagihkan kepada kedua-dua individiu itu sekiranya tidak menerima arahan daripada Syed Saddiq.
Rafiq dalam keterangan sebelum ini memberitahu, Syed Saddiq mengarahkan beliau supaya "clearkan" wang RM1 juta dan sebanyak RM650,000 diagihkan kepada Daniel dan RM250,000 kepada Naqib manakala RM100,000 digunakan untuk program Armada atas arahan ahli politik itu.
Sementara itu, Rafiq bersetuju dengan cadangan peguam Gobind Singh Deo, yang mewakili Syed Saddiq bahawa tiada apa-apa yang dinyatakan dalam perlembagaan parti bahawa pengeluaran wang untuk tujuan program Armada memerlukan kertas kerja dan bersetuju tidak ada arahan undang-undang yang memerlukan kertas kerja pada masa itu.
Gobind: Menurut perlembagaan Bersatu, apa yang perlu adalah penyata kira-kira atau akaun yang menunjukkan pengeluaran wang dan ia perlu dibentangkan pada akhir tahun kewangan. Itu yang diperlukan bukan?
Rafiq: Ya.
Mengikut pertuduhan pertama, Syed Saddiq, 29, didakwa bersubahat dengan Rafiq yang diamanahkan dengan dana berjumlah RM1 juta untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 pada 6 Mac 2020.
Bagi pertuduhan kedua, beliau didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018.
Syed Saddiq juga berdepan dua pertuduhan melibatkan diri dalam aktiviti pengubahan wang haram dengan memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.
Perbicaraan di hadapan pesuruhjaya kehakiman Azhar Abdul Hamid bersambung esok.


Pengantin luar Pahang perlu jalani ujian Covid-19 sebelum akad nikah

Setiap bakal pengantin dan rombongan yang datang dari luar Pahang perlu mengemukakan keputusan ujian Antigen Rapid Test Kid (RTK-Ag) Covid-19 yang dibuat dalam tempoh 72 jam sebelum majlis akad nikah berlangsung di negeri ini.Pengarah Jabatan Agama Islam Pahang (Jaip) Zulkifle Ali berkata ujian tersebut boleh dibuat di mana-mana kemudahan kesihatan kerajaan atau swasta yang diiktiraf oleh Kementerian Kesihatan termasuk di negeri asal individu terlibat.“Kos menjalani ujian itu adalah tanggungan sendiri dan ketidakpatuhan dalam aspek masa, jenis dan keputusan ujian RTK boleh menyebabkan majlis akad nikah ditangguhkan dengan kuasa kadi daerah,” katanya menerusi satu kenyataan di sini hari ini.Zulkifle berkata keputusan ujian itu hendaklah dikemukakan kepada pejabat agama Islam daerah bersama dengan permit kebenaran merentas negeri sebelum majlis dibenarkan berlangsung.Syarat itu dibuat berdasarkan situasi terkini Covid-19 yang menyaksikan sebilangan besar negeri tertakluk kepada pelaksanaan Perintah Kawalan Pergerakan Bersyarat (PKPB), selain untuk membendung penularan wabak tersebut di Pahang.PKPB dilaksanakan di Semenanjung Malaysia kecuali di Kelantan, Pahang dan Perlis sehingga 6 Disember ini.“Kos menjalani ujian itu adalah tanggungan sendiri dan ketidakpatuhan dalam aspek masa, jenis dan keputusan ujian RTK boleh menyebabkan majlis akad nikah ditangguhkan dengan kuasa kadi daerah,” katanya menerusi satu kenyataan di sini hari ini.Selain itu, Zulkifle memaklumkan majlis akad nikah hanya boleh dilaksanakan di pejabat agama Islam daerah atau di lokasi yang difikirkan sesuai oleh kadi daerah, dengan tempoh masa maksimum perjalanan majlis selama 20 minit.“Upacara adat istiadat tidak dibenarkan sama sekali dan kehadiran yang dibolehkan hanya lapan orang termasuk jurunikah, dua orang saksi, pasangan pengantin dan wali,” katanya.Zulkifle berkata giliran waktu majlis berlangsung ditentukan oleh kadi selepas perbincangan dengan pihak bakal pengantin dan mereka yang hadir wajib mematuhi prosedur operasi standard (SOP) pejabat agama Islam daerah.Ini termasuklah memakai pelitup muka, melepasi ujian suhu, mendaftar kehadiran, menggunakan cecair pembasmi kuman dan mematuhi aspek penjarakan fizikal.“Kita berharap semua pihak dapat mematuhi syarat yang ditetapkan. Jika garis panduan ini tidak dipatuhi, kadi atau wakilnya boleh menangguhkan majlis akad nikah tersebut,” katanya.


GPS pertama kali bertanding PRN Sarawak sebagai satu pasukan

Gabungan Parti Sarawak (GPS) yang merupakan gabungan kerajaan negeri hari ini berkata ia akan menghadapi pilihan raya negeri (PRN) yang akan diadakan sebagai satu pasukan, memperkenalkan 82 calon termasuk 24 muka baru.Pengerusi GPS Abang Johari Openg yang juga ketua menteri Sarawak berkata ia akan menjadi kali pertama gabungan berdepan PRN sebagai satu gabungan.“Kami semua akan bertanding untuk GPS sebagai satu pasukan,” katanya selepas menyerahkan watikah kepada 82 calon.“Ini adalah kali pertama kita akan bertanding pilihan raya dengan logo GPS.”Bercakap pada sidang media di Kuching, beliau berkata GPS adalah singkatan kepada “Sarawak first”.“Lanskap politik di Sarawak, hanya rakyat Sarawak yang tahu,” katanya lagi.Abang Johari juga berkata GPS turut membuat langkah berani dalam memperkenalkan 24 muka baru.“Dengan meletakkan muka baru, mereka akan dapat belajar dan kita boleh melatih mereka,” katanya.“Ini akan menjadi pendedahan kepada calon muda dan sudah tentu, mereka mempunyai cara mereka sendiri.”Beliau berkata muka baru yang yang akan bertanding adalah terdiri daripada mereka yang berpengalaman dan boleh melaksanakan tugas sebagai wakil rakyat di kawasan masing-masing.“Rasional di sebalik keputusan ini adalah bagi menjamin kesinambungan pentadbiran bagi Sarawak. Sejak empat tahun lalu, kita telah meneruskan apa yang dijanjikan Tok Nan,” katanya merujuk kepada bekas ketua menteri Adenan Satem yang meninggal dunia pada Januari 2017.Abang Johari yang memegang kerusi Satok turut mengesahkan akan bertanding di Gedong manakala calon baru Ibrahim Baki akan menggantikan beliau di Satok.


Apa dalam fikiran orang yang melanggar SOP?

Beberapa hari lalu ditularkan penduduk-penduduk sebuah rumah pangsa di Balakong, Selangor dikesan positif Covid-19.Ia dikatakan berpunca dari kegiatan kunjung-mengunjung semasa sambutan Hari Raya Aidilfitri.Semasa kunjung-mengunjung itu ada seorang penduduk yang positif Covid-19.Daripadanya, virus merebak kepada seluruh penduduk rumah pangsa itu.Maka mereka menjadi penyumbang kepada angka positif Covid-19 yang sedang meningkat di negeri itu.Sedangkan kerajaan sudah melarang kunjung-mengunjung pada hari raya.Orang ramai patut mematuhi peraturan ini bukan hanya kerana takut dikenakan denda yang tinggi tetapi dengan kesedaran mengenai kemungkinan dijangkiti virus Covid-19.Juga selepas hari raya, sebuah kampung di Kelantan dikenakan perintah kawalan pergerakan diperketatkan (PKPD) kerana penduduk-penduduk di situ, termasuk bayi dijangkiti virus Covid-19.Puncanya ialah daripada solat terawih berjemaah.Solat itu dilaporkan dilakukan dalam gelap supaya tidak dikesan oleh pihak berkuasa.Ini bermakna mereka sedar perbuatan itu melanggar undang-undang.Oleh kerana ada anggota jemaah yang mempunyai virus Covid-19, maka ia tersebar ke seluruh jemaah lain.Lebih-lebih lagi mereka tidak mematuhi SOP iaitu solat berjarak satu meter dan mengelak daripada bersalaman.Apabila anggota jemaah pulang ke rumah masing-masing, maka virus itu tersebar dalam kalangan ahli keluarga.Maka mereka menjadi penyumbang kepada angka jangkitan Covid-19 di Kelantan.Sedangkan pihak berkuasa menetapkan larangan solat terawih berjemaah di surau dan masjid.Pihak yang membuat peraturan itu bukannya Majlis Keselamatan Negara (MKN) atau polis tetapi Majlis Agama Islam negeri.Malah Mufti Kelantan dengan jelas menerangkan keperluan mematuhi peraturan bagi membendung wabak ini.Sebelum PKP, akhbar berbahasa Cina ada melaporkan satu majlis makan malam besar diadakan di Sekinchan, iaitu tempat popular di tepi laut.Pada masa itu tiada larangan bagi mengadakan majlis seumpama itu.Tetapi ia tetap berisiko.Akhirnya, apa yang dibimbangi berlaku juga.Ramai hadirin dijangkiti virus itu.Ada warga emas yang meninggal dunia ekoran Covid-19.Semasa bulan Ramadan lalu, banyak majlis-majlis rasmi berbuka puasa diadakan di Kuala Lumpur, Putrajaya dan Selangor.Antaranya dianjurkan oleh kementerian yang turut disertai menteri.Dalam satu majlis, meja utama diduduki oleh menteri dan wartawan-wartawan veteran serta isteri masing-masing.Selepas majlis itu, menteri berkenaan diumumkan dikesan positif Covid-19.Akibatnya semua hadirin di meja itu perlu mengadakan ujian pengesanan dan kuarantin di rumah sehingga diketahui status jangkitan.Kesemuanya didapati negatif.Tetapi kemudian salah seorang wartawan veteran yang berada di situ dikesan positif Covid-19.Tidaklah diketahui sama ada ia berpunca dari majlis itu atau tempat lain.Pada masa itu tiada larangan bagi mengadakan majlis.Tetapi angka jangkitan Covid-19 di Selangor dan Kuala Lumpur sedang meningkat mendadak.Walaupun tiada larangan, adalah jelas mengadakan majlis berbuka puasa itu adalah suatu yang kurang bijak.Persoalan juga timbul, dalam kerajaan kesempitan wang, mengapakah mereka tidak melakukan langkah berjimat-cermat dengan tidak mengadakan majlis-majlis seumpama itu?Semasa hari raya tempoh hari, orang ramai tidak merentas daerah dan negeri kerana ada larangan terhadapnya.Tetapi sehari sebelum hari raya, jalan ke Pantai Timur dari Lembah Klang sesak.Polis mengadakan sekatan jalan raya.Mereka yang mempunyai surat kebenaran polis dibenarkan lalu.Ramai juga diarah berpatah balik.Selepas cuti hari raya, jalan dari Pantai Timur ke Kuala Lumpur kembali sesak.Ia terlihat melalui pemandangan dari udara di Lebuhraya Karak.Pemandangan itu tular di media sosial dengan para warganet mempersoalkannya.Mereka mungkin kesemuanya memperoleh surat kebenaran polis.Tetapi tentulah pihak berkuasa tidak akan dapat memantau atau menguatkuasakan semua perkara.Akhirnya terpulang pada setiap individu untuk membuat pertimbangan sendiri untuk pulang ke kampung.Ia bukan soal boleh mendapatkan kebenaran atau tidak, tetapi soal risiko penularan Covid-19 dari Selangor ke Kelantan, dan juga ketika pulang, dari Pantai Timur ke Lembah Klang.Lebih-lebih lagi kalau semasa di kampung halaman mereka melakukan acara kunjung-mengunjung.Jadi apakah dalam fikiran orang yang kunjung-mengunjung semasa hari raya walaupun ia mempunyai risiko menjangkiti dan dijangkiti virus Covid-19?Pada pagi hari raya, tertular satu gambar seorang wakil rakyat meraikan kunjungan tetamu.Dari segi peraturan, denda yang boleh dikenakan terhadap tuan rumah adalah tinggi daripada tetamu.Mereka kelihatan gembira berbual dan menikmati juadah.Apabila warganet mempersoalkannya, wakil rakyat itu menyatakan tetamunya datang ke rumah sempena hari raya.Bagaimanapun wakil rakyat itu ditunjukkan pergi ke balai polis dan menjelaskan kompaun.Tentunya dapat difahami bagamana sukar bagi seseorang tuan rumah untuk menolak kunjungan tetamu pada hari raya.Tetapi tetamu sendiri kena faham untuk tidak berkunjung ke rumah orang.Dalam keadaan sekarang, dengan varian baru virus yang tidak menunjukkan simptom, tentulah sukar untuk memastikan tetamu itu tidak membawa virus berkenaan.Semasa bersembang dan makan, risiko bertambah tinggi.Tanpa pelitup mulut kerana sedang makan, maka virus yang keluar dari hidung dan mulut akan singgah ke seluruh tetamu yang berada di meja makan.Lebih-lebih lagi selepas makan, mereka bersalaman dan berpelukan.Akhirnya ia berupa risiko dan sama ada seseorang itu dijangkiti virus itu adalalah ikut nasib.Kalau nasib baik, mereka terlepas.Kalau tidak, mereka akan dijangkiti.Tetapi virus Covid-19 beroperasi mengikut prosedur struktur mereka.Ia mesti dibawa oleh manusia untuk merebak.Dari dalam manusia ia membiak dengan membuat replika pada dirinya dalam sel.Kemudian ia bergerak melalui butiran air dan udara dalam paru-paru yang dihembuskan keluar melalui hidung dan mulut.Ia berterbangan di udara sebelum hinggap di manusia lain.Tetapi di udara dan permukaan, ia tidak bertahan lama.Virus masuk melalui mulut dan hidung.Kedua-duanya mempunyai saluran laluan untuk sampai ke paru-paru melalui tekak dan tenggorok.Virus ini tidak bergerak sendiri.Ia dibawa oleh udara dan cecair untuk sampai di paru paru.Di situ ia boleh membiak.Semasa membiak itulah ia merosakkan paru-paru.Ramai orang mungkin tidak faham tentang sifat virus ini.Tetapi kalau mereka faham pun, mungkin mereka tidak ambil berat.Ataupun ada yang mempunyai sikap yang menjadi penghalang bagi usaha membanteras virus ini.Bagi pihak berkuasa, mereka bukan hanya perlu memahami sifat virus ini.Lebih penting lagi mereka perlu memahami sifat manusia, dan budayanya.Budaya orang Melayu mengutamakan ziarah-menziarah masa hari raya.Solat terawih berjemaah bukan saja merupakan tuntutan agama, tetapi sudah merupakan budaya orang Melayu.Begitu juga dengan majlis berbuka puasa.Bagaimana ahli politik meraikan pengikutnya juga merupakan satu budaya.Dalam masa wabak Covid-19 ini, budaya yang menjejaskan usaha mengekang wabak mesti dihentikan dahulu.Sekarang ini waktu darurat.Bukan saja darurat dari segi perundangan, tetapi darurat dalam kehidupan.Bagi melawan wabak ini, ia menuntut kesedaran dan kerjasama orang ramai.


Sabah perlukan kerajaan sehaluan dengan persekutuan, kata PM

Perdana Menteri Muhyiddin Yassin berkata Sabah perlukan sebuah kerajaan yang boleh bergerak membantu meringankan beban rakyat yang kini terkesan dengan pandemik Covid-19.Sehubungan itu, beliau berkata rakyat Sabah perlu memilih kerajaan yang sehaluan dengan Kerajaan Persekutuan yang diterajui oleh Perikatan Nasional (PN) yang sudah terbukti berkeupayaan membantu rakyat semasa negara berdepan dengan masalah akibat penularan Covid-19.“Ekonomi Sabah perlu cepat dipulihkan. Saya tidak mengatakan Ketua Menteri Sabah Mohd Shafie Apdal tidak bagi apa-apa namun ia tidak cukup kerana tiada kerjasama dengan Kerajaan Persekutuan,” katanya.Beliau berkata demikian pada Majlis Ramah Mesra Bersama Perdana Menteri di Kota Marudu, hari ini, yang turut dihadiri Menteri Pertanian dan Industri Makanan, Ronald Kiandee dan calon PN bagi kerusi Bandau Wetrom Bahanda.Rakyat Sabah akan mengundi pada 26 Sept ini manakala pengundian awal pada 22 Sept.Pada masa sama, Muhyiddin berkata jangan ada mana-mana pihak cuba memperlekehkan bantuan daripada kerajaan persekutuan kerana ia sangat diperlukan rakyat.“Jangan cakap saya menjajah Sabah…ada juga cakap kononnya saya tidak buat apa-apa. Saya baru tujuh bulan memerintah dan kerajaan PN terbukti adalah kerajaan berkesan dan ‘functional’ (menjalankan fungsi dan peranan). Pertubuhan Kesihatan Sedunia (WHO) juga mengiktiraf Malaysia antara terbaik menangani penularan Covid-19.“Walaupun singkat, kerajaan PN mempunyai banyak pengalaman dan mampu menjalankan tugas yang mencabar (dalam menghadapi pandemik itu) yang belum pernah berlaku di dunia sebelum ini.“Saya tidak boleh menjanjikan bulan dan bintang kerana saya bukan Tuhan, namun saya berjanji akan berusaha membantu memulihkan ekonomi rakyat dan negara,” katanya.Justeru, beliau berkata penyokong dan jentera parti PN perlu bersama-sama membantu menerangkan kepada rakyat tentang apa yang telah dilakukan oleh kerajaan dalam usaha menangani masalah Covid-19.


Beberapa bahagian Umno Melaka tolak kerjasama dengan Bersatu

Beberapa bahagian Umno di negeri ini menolak sebarang kerjasama diadakan antara parti itu dengan Bersatu dalam menghadapi Pilihan Raya Negeri (PRN) Melaka pada 20 November ini.Ketua Bahagian Umno Tangga Batu Mohamad Ali Mohamad yang mewakili kumpulan berkenaan berkata keputusan itu dibuat bagi menghormati kehendak akar umbi selain terdapat beberapa faktor lain yang menyebabkan kerjasama itu tidak dapat diadakan.“Keputusan yang kami buat adalah atas kehendak akar umbi. Ketetapan ini adalah yang terakhir kita buat. Maknanya kita tidak ada lagi perbincangan atau apa-apa pendekatan untuk bersama dengan Bersatu,” katanya kepada pemberita dalam satu sidang media di sini hari ini.Turut hadir, Ketua Bahagian Umno Kota Melaka Abdul Razak Abdul Rahman, Ketua Bahagian Umno Hang Tuah Jaya Mohd Ridhwan Mohd Ali dan Timbalan Ketua Bahagian Umno Alor Gajah Rosepandi Leman.Dalam pada itu, Mohamad Ali juga mahu Umno memperkukuhkan Mufakat Nasional (MN) bersama PAS  bagi menghadapi PRN berkenaan.“Jadi saya menyeru kepada semua ahli Umno dan PAS untuk kita bersama-sama dalam usaha memenangi PRN Melaka pada kali ini bagi kebaikan rakyat keseluruhan di Melaka,” katanya.Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal 16 November.PRN Melaka diadakan ekoran pembubaran Dewan Undangan Negeri (DUN) pada 4 Oktober lepas susulan empat ahli Dewan Undangan Negeri (Adun) menarik sokongan terhadap kepimpinan Ketua Menteri Melaka Sulaiman Md Ali.Empat Adun berkenaan ialah Idris Haron (BN-Sungai Udang), Nor Azman Hassan (BN-Pantai Kundor), Norhizam Hassan Baktee (Bebas-Pengkalan Batu) dan Noor Effandi Ahmad (Bersatu-Telok Mas).


Laporan dalaman dapati pelajar UiTM tidak bawa komputer peribadi ketika kuliah

Pelajar Universiti Teknologi Mara (UiTM) yang dimaki pensyarah dalam sebuah klip video yang tular baru-baru ini ketika mengikuti kelas dalam talian menggunakan telefon bimbit kerana tidak membawa komputer peribadi ke kampus, menurut dokumen laporan dalaman yang bocor.Menurut laporan kronologi kejadian, video tersebut tidak dirakam oleh pelajar tersebut sebaliknya dirakam oleh orang lain yang kemudiannya dikongsi dalam talian sehingga tular di media sosial.“Pelajar (tersebut) tidak bersetuju sama sekali video ini ditularkan,” kata laporan tersebut.Ia juga mengatakan bahawa rekod universiti menunjukkan pelajar itu tidak pernah memohon bantuan kewangan dan mendapat pinjaman PTPTN.Laporan itu juga turut mendapati bapa kepada pelajar tersebut tidak bekerja ketika ini atas sebab yang tidak dapat dipastikan sementara ibunya bekerja sebagai operator kilang. Video itu hangat diperkatakan berikutan kenyataan pensyarah tersebut yang dilihat seakan menghina golongan B40 atau golongan berpendapatan rendah.Menurut pengurusan UiTM, selepas video tersebut tular ia mengarahkan timbalan naib canselor hal ehwal pelajar ke UiTM Sri Iskandar di Perak untuk mendapatkan maklumat lanjut.Lima pelajar turut mengesahkan video tersebut ketika ditemu bual dan ia dirakam semasa kuliah minggu kelapan pada semester Oktober 2021-Februari 2022 bagi subjek “construction economic and Islamic finance” yang diajar pensyarah tersebut. Pertemuan turut diadakan antara pelajar, timbalan naib canselor Mohd Sazili Shahibi dan turut dihadiri pensyarah tersebut. Laporan itu mengatakan perbincangan antara kesemua pihak adalah bagi mendapatkan gambaran tepat isu tersebut dan mengharmonikan suasana antara pihak-pihak yang terlibat. Berhubung tindakan susulan, dua pilihan diambil termasuk tidak mengambil sebarang tindakan selepas pelajar dan pensyarah tersebut mahu mengharmonikan keadaan. Atau, kontrak pensyarah tersebut ditamatkan selepas diperbaharui pada 15 Mac lalu dalam masa sebulan tawaran kontrak diberikan. “Namun, keputusan UiTM bergantung kepada nasihat dari kementerian pengajian tinggi,” katanya. Ketika dihubungi, sumber dari UiTM mengesahkan laporan tersebut.


SPRM tumpu penguatkuasaan, pencegahan efektif tangani rasuah pasca Covid-19

Mesyuarat Anti-Corruption and Transparency Experts Working Group (ACTWG) Friends of The Chair (FoTC) mencadangkan agar penguatkuasaan serta aspek pencegahan efektif perlu dilaksana bagi menangani trend perlakuan rasuah dalam tempoh peralihan semasa dan pasca pemulihan Covid-19.Ketua Pesuruhjaya Suruhanjaya Pencegahan Rasuah Malaysia (SPRM) Azam Baki dalam kenyataan semalam, berkata aktiviti seperti penyeludupan, pemerdagangan serta kemasukan secara haram boleh berlaku setelah pembukaan semula pintu sempadan.Beliau berkata fasa pemulihan krisis Covid-19 akan membolehkan aktiviti perniagaan mula berkembang dan situasi itu bakal membuka ruang untuk berlakunya kegiatan rasuah.“Sehubungan itu, ACTWG harus memastikan penguatkuasaan dan aspek pencegahan yang efektif dilaksanakan bagi menangani trend perlakuan rasuah sedemikian,” katanya semasa mempengerusikan secara maya mesyuarat ACTWG FoTC bersama wakil daripada sembilan ahli ekonomi Kerjasama Ekonomi Asia Pasifik (APEC) di Ibu Pejabat SPRM pada Selasa (17 Nov).Beliau berkata perbincangan kali ini juga merupakan penghargaan kepada Malaysia sebagai tuan rumah APEC pada tahun ini, dengan SPRM sebagai peneraju mesyuarat ACTWG sejak siri pertama diadakan pada Februari lepas.


Sarawak, Selangor dahului kes harian tertinggi

Malaysia mencatatkan 2,078 kes baru Covid-19 hari ini dengan Sarawak dan Selangor mendahului kes harian tertinggi.Angka kes baru itu menjadikan kes keseluruhan Covid-19 hari ini meningkat sebanyak 377,132 kes.Sarawak mencatatkan angka tertinggi sebanyak 589 kes hari ini disusuli Selangor (457), Kelantan (290), Kuala Lumpur (153).Hanya Putrajaya (2), Labuan (6), Perlis (1) dan Terengganu (8) sahaja yang mencatatkan kes satu digit hari ini.Negara juga mencatat sebanyak 1,402 kes sembuh menjadikan jumlah keseluruhan kes sembuh meningkat kepada 355,224.Kes aktif dengan kebolehjangkitan pula kini berjumlah 20,522.Daripada jumlah itu 228 pesakit ditempatkan di Unit Rawatan Rapi termasuk 93 orang memerlukan bantuan alat pernafasan.Malaysia turut mencatat 8 lagi korban akibat Covid-19, menjadikan jumlah mangsa yang maut meningkat kepada 1,386 orang.


KKM teliti data sebelum benar penerima vaksin rentas negeri

Kementerian kesihatan (KKM) sedang meneliti data teknikal serta klinikal berkaitan kesihatan di negara ini susulan cadangan membenarkan individu yang telah lengkap menerima dua dos suntikan vaksin Covid-19 untuk merentas negeri.Menterinya, Dr Adham Baba berkata cadangan memberi kebenaran rentas negeri itu telah dibincangkan di peringkat Majlis Keselamatan Negara (MKN) dengan Perdana Menteri Muhyiddin Yassin sendiri mengutarakan dan memberi penekanan terhadap perkara itu.“Saya bersetuju dengan perdana menteri. Kebenaran rentas negeri apabila selesai vaksinasi sewajarnya kita berikan sebagai insentif seterusnya menggalakkan orang ramai untuk dapatkan vaksin Covid-19,” katanya kepada pemberita selepas majlis penyampaian hadiah bagi Kempen MyDebit di KKM, hari ini.Semalam, Muhyiddin berkata individu yang telah melengkapkan dua dos suntikan vaksin Covid-19 mungkin dibenar untuk merentas negeri malah mereka juga mungkin boleh ke luar negara dan keputusan mengenai perkara itu akan dibuat pada mesyuarat MKN.Dr Adham berkata buat masa ini, kebenaran rentas negeri hanya dibenarkan kepada individu yang terlibat dalam sektor perkhidmatan perlu serta pelancong melibatkan kawasan perintah kawalan pergerakan pemulihan (PKPP) dengan menggunakan agensi pelancongan berdaftar bagi mengelak risiko jangkitan Covid-19.“Bagi pergerakan rentas negeri memang ada kes Covid-19 direkodkan namun tiada kluster,” katanya.Selain itu, beliau menegaskan individu yang telah lengkap melalui proses vaksinasi masih perlu mematuhi prosedur operasi standard (SOP) bagi mencegah penularan Covid-19.“Mereka (yang telah divaksin) ini tidak terlepas daripada perlu menggunakan pelitup muka, mengamalkan kebersihaan dan menjaga penjarakan fizikal,” katanya.Mengenai Fasa kedua Program Imunisasi Covid-19 Kebangsaan (PICK) pada 17 April ini, Adham berkata pihaknya telah melakukan persiapan rapi di 600 pusat pemberian vaksin (PPV) bagi memastikan proses vaksinasi berjalan lancar.“Pendaftaran untuk menerima vaksin perlu dipertingkat dan ia boleh dibuat melalui aplikasi MySejahtera, talian hotline atau bersemuka dengan hadir ke fasiliti kesihatan,” katanya.Beliau berkata seramai 9.4 juta penerima vaksin disasarkan dalam fasa kedua melibatkan golongan berisiko tinggi antaranya warga emas, pesakit kronik, orang kurang upaya (OKU) dan individu mempunyai komorbiditi.“Setakat hari ini, seramai 498,468 individu telah menerima suntikan dos pertama vaksin Covid-19 dan dalam beberapa hari lagi, angka 500,000 terima dos pertama akan tercapai,” katanya.


Restoran hotel lima bintang di Kuching beralih ke jalanan selepas terjejas dengan SOP Covid-19

Sebuah hotel lima bintang di Kuching, Sarawak mengenepikan soal tarafnya dengan menawarkan sajian makanan ala penjaja dari warung di pinggir jalan sebagai sebahagian daripada usahanya untuk terus beroperasi selepas langkah pencegahan Covid-19 menjejaskan industri pelancongan.Pullman Kuching, yang terletak di tengah-tengah bandar ibu negeri Sarawak itu terkenal dengan dapurnya.Ketika ini, ia tidak lagi menyediakan hidangan untuk pengunjung hotel, namun mula menjamu orang ramai yang beratur di luar hotel, menunggu giliran membawa pulang hidangan terkenal dapur Pullman.Selain itu, harga makanannya turut dijual dengan harga yang kurang daripada harga asalnya ketika ia beroperasi di dalam hotel: kebanyakan hidangan disenaraikan dalam menu hanya berharga RM8.Pengarah bahagian makanan dan minuman hotel itu, Fabian Francis Mathews berkata mereka berharap boleh menambah pendapatan restoran hotel itu selepas ditutup ekoran larangan makan di premis yang berkuat kuasa sejak 12 Mei lalu.“Ini adalah masalah utama kerana kami memiliki sekitar lima restoran yang kini ditutup,” katanya kepada MalaysiaNow.“Oleh itu, kami cuba tarik pelanggan untuk mendapatkan makanan kami.”Chef memasak burger istimewa untuk pelanggan restoran Hotel Pullman, Kuching, Sarawak.Namun, jika dilihat dari barisan pelanggan, yang beratur seawal 10.30 pagi, nampaknya bilangan pelanggan bukanlah masalah utama.Hidangan nasi ayamnya sangat digemari pelanggan, walaupun makanan kegemaran lain seperti kuey teow goreng, nasi goreng dan mee goreng mamak turut disediakan. Selain pencuci mulut ais batu campur dengan harga RM5.Sarawak, yang seperti kebanyakan negeri lain mengalami lonjakan kes Covid-19.Namun negeri itu merupakan satu-satunya yang masih kekal berada dalam status perintah kawalan pergerakan bersyarat (PKPB).Walaupun dalam diletakkan di bawah PKPB, larangan dan sekatan ketat masih dilaksanakan terutama larangan perjalanan rentas negeri dan daerah.Oleh kerana situasi hotel ketika ini mesti bergantung kepada permintaan domestik, Fabian berkata mereka berusaha sebaik mungkin untuk mengekalkan kakitangan.“Industri perhotelan dan restoran menghadapi masalah kewangan, dan ramai pekarja diberhentikan atau gaji mereka dikurangkan.“Tetapi kami jaga semua pekerja walaupun terkesan dengan wabak. Kami percaya kami ada tanggungjawab untuk terus pastikan kesejahteraan kakitangan kami.”SOP Covid-19 tetap dipatuhi dan kakitangan hotel memastikan pelanggan sentiasa peka dengan langkah tersebut.Ini merupakan langkah yang dihargai ramai kakitangan mereka. Ivanna, yang bekerja di Pullman Kuching selama dua tahun berkata dia bersyukur kerana tidak diberhentikan.“Pada masa-masa yang sukar ini, ramai orang berusaha keras untuk memperolehi pendapatan bagi meneruskan kehidupan,” katanya.“Banyak perkara lain yang perlu kita selesaikan setiap bulan, seperti kos perjalanan dan pinjaman bank.”Seorang kakitangan lain, Joseph yang menjadi chef bulan lalu berkata beliau terkejut tetapi merasa bersyukur.Dengan sekatan yang terus dilanjutkan, Fabian berkata pasukannya akan terus melayani permintaan pelanggan melalui pesanan bungkus dan penghantaran.Kakitangan hotel menunggu kedatangan pelanggan di ruang ABC, hidangan pencucui mulut yang disediakan restoran.“Memandangkan sejak tahun lepas kami menukar khidmat perniagaan dengan kaedah bungkus dan penghantaran sejak PKP tahun lalu, kami sekarang akan meningkatkan perkhidmatan bagi memenuhi kehendak pelanggan yang kebanyakannya bekerja dari rumah,” katanya.Fabian turut memberikan nasihat kepada mereka yang berada dalam industri makanan dan minuman.“Sebelum kita pilih untuk berhentikan pekerja, kita harus dapatkan idea alternatif. Kita harus panggil kakitangan dan cari cadangan idea,” katanya.Tidak ada yang dapat menjangka bagaimana keadaan yang bakal ditempuh sepanjang tempoh PKPB ini, namun Fabian dan pasukannya akan terus berada di gerai mereka setiap hari dari pukul 10 pagi hingga 10 malam, menawarkan khidmat mereka dari hotel ke jalanan.“Sambutan sangat menggalakkan, dan saya syorkan restoran lain ikut cara ini,” katanya sambil menambah mereka perlu mendapatkan keizinan dari majlis bandaran.“Walaupun warung kami berada di premis hotel, kami juga mendapat kebenaran beroperasi seperti ini dari pihak majlis.”Fabian juga berkata pihaknya akan terus memastikan pelanggan sentiasa mematuhi SOP.“Terutama penjarakan fizikal dan mengambil suhu ketika mereka tiba di tempat masuk,” katanya.


Model Rusia dicekup berkait sesi bogel di balkoni menara Dubai

Sebelas orang model bogel dan jurugambar warganegara Rusia dilaporkan ditahan susulan sesi bergambar bogel di balkoni Jumeirah Lake Towers, daerah Marina, Dubai, lapor New York Post.Sesi bergambar yang diadakan di waktu tengahari itu menjadi tular selepas gambar tidak senonoh sesi itu diterbitkan di media sosial.Sebahagian model itu dikenali sebagai bintang media sosial yang terkenal dengan gaya mengghairahkan separuh telanjang.Laporan yang belum dapat disahkan turut berkata “bintang-bintang” itu kebanyakannya berasal dari Rusia, Moldova, Ukraine and Belarus.Video yang memaparkan mereka sedang bergaya bogel di balkoni itu juga turut tular di internet sehingga menarik perhatian polis tempatan.Antara pertuduhan yang mungkin dihadapi kumpulan itu adalah menganggu ketenteraman awam selain melanggar undang-undang kesopanan di negara tersebut.Jika disabitkan kesalahan, mereka boleh dijatuhi hukuman penjara selama enam bulan dan denda sekurang-kurangnya AS$1,500.Konsulat Ukraine turut mengesahkan kepada BBC bahawa 11 dari warganegaranya telah ditahan selepas sesi bergambar di balkoni tersebut.Konsulat negara itu menambaha bahawa pihaknya akan melawat para tahanan.Dalam laporan the Sun, seorang jurugambar Rusia yang menganjurkan sesi bergambar itu juga turut ditahan.Pada pagi Isnin, agensi berita Moscow, RIA Novosti, memetik satu sumber berkata, “Mereka sedang dapatkan rayuan daripada pengarah konsulat, tapi sukar nak buat apa-apa ketika ini. Peruntukan undang-undang yang dikenakan ke atas mereka serius, melibatkan perlakuan tidak senonoh.”Sumber tersebut turut mencadangkan model-model yang menyertai sesi bergambar itu dimaafkan tanda belas kasihan sempena bulan suci umat Islam, Ramadan, yang bakal tiba.Kebanyakan undang-undang di UAE adalah berdasarkan undang-undang syariah, ramai yang dipenjarakan sebelum ini akibat berbogel di khalayak ramai atau melakukan perkara yang tidak senonoh.Polis Dubai turut mengingatkan sesiapa yang menerbitkan bahan pornografi atau bahan-bahan yang “boleh menyebabkan prejudis terhadap moral awam” boleh berdepan hukuman penjara dan denda.“Perlakuan yang tidak boleh diterima ini tidak mencerminkan nilai dan budaya masyarakat Emiriah,” kata polis dalam sebuah kenyataan.Mereka yang tinggal atau melawat UAE berada di bawah peruntukan undang-undang UAE.Tidak ada pengecualian terhadap pelancong, malahan beberapa kes berprofil tinggi kenamaan Barat telah ditahan ketika bercuti di Dubai.Pada 2017, seorang wanita Britain telah dijatuhkan hukuman setahun penjara kerana melakukan hubungan seks secara sukarela dengan seorang lelaki yang bukan suaminya.Hubungan itu kemudiannya didedahkan ketika dia melaporkan kepada pihak berkuasa mengenai lelaki tersebut yang menghantar mesej ugutan kepadanya.


Mangsa banjir meningkat di PPS Johor, Pahang

Jumlah mangsa banjir yang berlindung di pusat pemindahan sementara  (PPS) di Johor dan Pahang meningkat malam tadi berbanding petang tadi manakala Negeri Sembilan, Melaka serta Sabah mencatatkan penurunan.Bagi Selangor dan Terengganu, jumlah mangsa banjir kekal seperti pada sebelah petang.Di Johor, Pengerusi Jawatankuasa Kesihatan dan Alam Sekitar R Vidyananthan berkata jumlah mangsa banjir meningkat  kepada 5,923 mangsa setakat 8 malam berbanding 5,588 orang petang tadi dengan jumlah PPS yang masih beroperasi di tujuh daerah kekal 81 melibatkan 1,585 keluarga.“Segamat terus mencatatkan jumlah mangsa tertinggi iaitu 4,311 orang, Tangkak (601), Mersing (540), Kota Tinggi (131), Kluang (120) dan Muar (118)  dan Batu Pahat (102).“Ketika ini hanya Batu Pahat yang mengalami hujan manakala Segamat, Kluang, Kota Tinggi dan Mersing pula mendung sementara di Tangkak dan Muar cuaca cerah,” katanya dalam sebuah kenyataan.Di Pahang, Sekretariat Jawatankuasa Pengurusan Bencana Negeri melaporkan jumlah mangsa banjir sedikit meningkat malam ini, kepada 2,308 orang berbanding 2,265 orang pada petang tadi dan sebanyak 37 PPS beroperasi di lapan daerah iaitu Raub, Jerantut, Temerloh, Bera, Maran, Kuantan, Pekan dan Rompin.Laman web publicinfobanjir.water.gov.my melaporkan Sungai Pahang di Kuala Sungai Chini, Pekan dan Sungai Serting di Padang Gudang, Bera masih lagi melebihi paras bahaya seperti pagi tadi, namun mula menunjukkan trend menurun pada malam ini.Di Negeri Sembilan, data terkini menerusi aplikasi Info Bencana Jabatan Kebajikan Masyarakat (JKM) menunjukkan mangsa banjir menurun kepada 1,628 individu membabitkan 448 keluarga dengan 15 PPS dibuka setakat malam ini berbanding 1,666 individu (462 keluarga) dengan 16 PPS petang tadi.Di Melaka, jumlah mangsa banjir menurun kepada 1,771 mangsa daripada 472 keluarga pada pukul 8 malam ini berbanding 2,155 mangsa daripada 565 keluarga pada pukul 4 petang tadi.Pengarah Angkatan Pertahanan Awam (APM) Melaka Cuthbert John Martin Quadra berkata kesemua mangsa yang terjejas adalah dari 14 kawasan di Alor Gajah, sembilan kawasan di Melaka Tengah dan 11 kawasan di Jasin.“Seramai 318 mangsa daripada 92 keluarga ditempatkan di enam PPS di Alor Gajah, 1,154 mangsa daripada 300 keluarga ditempatkan di sembilan PPS di Melaka Tengah serta 299 mangsa daripada 80 keluarga ditempatkan di tiga PPS di Jasin,” katanya dalam kenyataan malam ini.Di Sabah jumlah mangsa banjir di negeri ini sedikit menurun dengan 3,365 mangsa dari 1,331 keuarga malam ini berbanding 3,377 mangsa banjir daripada 1,330 keluarga petang tadi, menurut Sekretariat Pengurusan Bencana Negeri Sabah.Sekretariat itu memaklumkan satu PPS iaitu Dewan Kampung Kiabau di Telupid telah ditutup manakala 30 PPS masih dibuka di enam daerah terjejas banjir terletak di utara serta pantai timur di negeri itu.Daerah Kota Marudu kekal dengan mangsa banjir paling ramai dipindahkan dengan 2,659 mangsa daripada 1,115 keluarga di 14 PPS, diikuti Pitas (307 mangsa, 127 keluarga, empat PPS), Telupid (216 mangsa, 49 keluarga,  tujuh PPS).Sandakan (46 mangsa,  tujuh keluarga, satu PPS), Beluran (38 mangsa, 10 keluarga, satu PPS), dan Daerah Kecil Paitan (99 mangsa, 23 keluarga, tiga PPS).Tiga kejadian tanah runtuh di Daerah Ranau menjejaskan Jalan Bongkud, Jalan Stadium Ranau dan Jalan Timbau-Melinsau. Tiga lagi kejadian dikesan di Kinabatangan iaitu di Ladang SLDB Sukau, Kampung Sagaliud Seberang dan Kampung Wariasan.Di Selangor, aplikasi Info Bencana JKM merekodkan jumlah mangsa banjir yang ditempatkan di dua PPS di Daerah Kuala Langat kekal 40 individu iaitu di Dewan Orang Ramai Kampung Kelanang (25 mangsa) dan Balai Raya Majlis Pengurusan Komuniti Kampung (MPKK) Banting (15 mangsa).Sementara itu, laman sesawang publicinfobanjir.water.gov.my memaklumkan Sungai Bernam di Rimba KDR, Sabak Bernam kekal di tahap bahaya sejak pagi tadi dengan ketinggian paras air pada 3.1m setakat 8 malam.Sungai Langat di Bukit Changgang, Kuala Langat yang berada di paras amaran petang tadi kini di tahap waspada dengan ketinggian paras air pada  3.1m setakat pukul 8 malam dan dalam trend menurun.Di Terengganu, kenyataan Sekretariat Jawatankuasa Pengurusan Bencana Negeri memaklumkan jumlah mangsa banjir  kekal 19 orang dari lima keluarga di dua PPS di Kemaman pada malam ini.“PPS Sekolah Kebangsaan Lembah Jabor menempatkan sembilan orang daripada tiga keluarga manakala Sekolah Menengah Kebangsaan Geliga menempatkan 10 orang daripada dua keluarga.“Pasukan penyelamat membuat pemantauan di kawasan pesisir pantai berikutan fenomena air pasang besar dijangka setinggi 3.7m malam ini,” katanya.


Inti pati skim kesihatan baru Madani sudah ditawar di Selangor 6 tahun lalu, kata pakar

Skim kesihatan yang baru diperkenalkan Kementerian Kesihatan (KKM) sudah pun dilaksanakan di Selangor menerusi Skim Peduli Sihat yang diperkenalkan pada 2017 semasa Mohamed Azmin Ali menjadi menteri besar.
Pakar kesihatan awam Dr Zainal Ariffin Omar turut berkata, semua perkhidmatan yang diumumkan sudah disediakan di fasiliti KKM dengan bayaran RM1.00.
"Skim baru ini lebih kurang sama dengan skim kerajaan Selangor, iaitu Skim Peduli Sihat Selangor,” katanya kepada MalaysiaNow.
"Tujuannya untuk beri peluang kepada golongan yang menerima Sumbangan Tunai Rahmah (STR) mendapat rawatan yang cepat daripada pegawai perubatan umum (GP) dan mengurangkan kesesakan dan masa menunggu di fasilti KKM.”
Dalam satu kenyataan, Menteri kesihatan Dr Zaliha Mustafa berkata KKM memperkenalkan program rintis Skim Perubatan Madani hari ini yang bermula di 10 daerah di seluruh negara, setelah diumumkan dalam Bajet 2023 tahun lepas.
Menerusi skim baru itu, golongan berpendapatan rendah yang menerima STR boleh mendapatkan perkhidmatan penjagaan primer.
"Perkhidmatan percuma yang ditawarkan adalah seperti konsultasi, pemeriksaan, ubat-ubatan, prosedur dan rujukan akan diberikan di GP kepada penerima manfaat mengikut pakej yang ditentukan," katanya.
Menurut Zainal, sebanyak 700,000 isi rumah dijangka memanfaatkan skim tersebut yang mempunyai peruntukan sebanyak RM100 juta.
Secara asasnya, kedua-dua skim itu merupakan subsidi kesihatan yang mana kerajaan akan membayar kos rawatan kepada GP yang terlibat.
"Ada had maksima utk setiap isi rumah dan jenis perkhidmatan," tambah Zainal.
Skim Peduli Sihat diperkenalkan kerajaan Selangor di bawah Azmin dengan peruntukan RM125 juta untuk 250,000 keluarga di bawah isi rumah RM3,000.
Sebanyak 1,000 klinik berdaftar di Selangor dan Lembah Klang mengambil bahagian dalam skim tersebut.
Pada 2018, nilai rawatan kepada pemegang kad Skim Peduli Sihat dinaikkan kepada RM700 seorang termasuk RM180 untuk suntikan vaksin Pneumonia.


Kadar dasar semalaman dijangka cecah 3% pada 2023

Penganalisis percaya Bank Negara Malaysia (BNM) akan menormalkan lagi kadar dasarnya pada masa hadapan dan secara berperingkat menaikkan kadar dasar semalaman (OPR) kepada 3% menjelang tahun depan.
Majoriti daripada mereka juga berpendapat kenaikan kadar akan berterusan untuk baki tahun ini di tengah-tengah peningkatan inflasi dan BNM akan meneruskan lagi pengetatan dasarnya pada mesyuarat jawatankuasa dasar monetari (MPC) yang akan datang.
Dalam satu nota penyelidikan, Kenanga Investment Bank Bhd berkata kenaikan kadar selanjutnya dijangka sebahagian besarnya disebabkan oleh tekanan menaik terhadap inflasi berikutan peningkatan harga makanan dan pemulihan yang berterusan dalam permintaan domestik seperti yang ditunjukkan oleh penunjuk frekuensi tinggi terkini seperti kadar pengangguran, jualan runcit dan import.
Ini juga selari dengan kitaran pengetatan dasar monetari bank pusat global terutamanya untuk memerangi kenaikan inflasi, katanya.
“Namun begitu, tidak mungkin BNM akan memulakan kitaran pengetatan yang agresif seperti kenaikan 50 mata asas (bps) melainkan kadar inflasi melebihi julat sasarannya didorong oleh permintaan domestik yang lebih kukuh daripada jangkaan.
“Begitu juga kami mengekalkan unjuran kami yang BNM akan menaikkan OPR secara beransur-ansur sebanyak 25 mata asas setiap satu dalam mesyuarat MPC September dan November, dengan kenaikan terakhir pada suku pertama 2023. Oleh itu, kadar dasar dijangka berakhir pada 2.75% menjelang akhir tahun ini dan 3% untuk 2023,” katanya.
Sementara itu, CGS-CIMB Securities Sdn Bhd berkata BNM dijangka memantau perkembangan ekonomi pada masa hadapan, terutamanya jika pertumbuhan permintaan domestik kukuh dan tidak terkawal di tengah-tengah subsidi yang besar.
“Dilihat pada keadaan itu, kenaikan kadar ketiga tahun ini mungkin akan berlaku. Tahun depan, kami mengunjurkan 50 mata asas lagi dalam kenaikan kadar, menjadikan OPR akhir 2023 ialah pada 3%,” katanya.
AmBank Research pula menjangkakan BNM mengambil pendirian yang lebih agresif dalam usaha meredakan inflasi dan membantu menyokong nilai ringgit bukan sahaja berbanding dolar AS tetapi juga pada kadar silang.
"Kami berpendapat kenaikan 50 mata asas sekali gus tidak mungkin. Kami berpandangan bahawa OPR akan berakhir antara 2.50%-2.75% pada 2022, mencadangkan satu hingga dua lagi kenaikan kadar, dengan dua lagi kenaikan pada 2023 kepada 3.00%-3.25%,” tambah firma penyelidikan itu.


PN ‘makan’ undi Melayu PH dalam PRN Melaka, kata penganalisis

Kemunculan Perikatan Nasional (PN) pada Pilihan Raya Negeri (PRN) Melaka ternyata memberikan impak yang besar apabila berjaya “mencuri” jumlah undi cukup signifikan hingga menjejaskan prestasi Pakatan Harapan (PH) terutamanya dalam kalangan pengundi Melayu.Beberapa penganalisis politik yang dihubungi MalaysiaNow, berkata kemenangan Barisan Nasional (BN) di Melaka sememangnya sudah dijangka memandangkan negeri itu merupakan  kubu kuat Umno namun kehadiran Bersatu dilihat berjaya mengutip undi baki Melayu yang tidak menyokong parti itu berbanding PH.Penganalisis politik Institut Hal Ehwal Antarabangsa Singapura, Oh Ei Sun, berkata PN sememangnya memecahkan undi dengan meraih sejumlah undi daripada BN dan PH, bagaimanapun, ia dilihat memberi kesan yang lebih besar terhadap gabungan dipimpin Anwar Ibrahim itu.“Bukan sahaja undi PH lari ke PN, mereka juga gagal menarik pengundi Melayu yang tidak berpuas hati dengan BN supaya beralih kepada PH,” katanya kepada MalaysiaNow.“Sebaliknya, undi tersebut beralih ke PN kerana pengundi terus berasa tidak selesa dengan tawaran PH selain kecewa dengan prestasi mereka sejak 2018.”Sebelum ini Presiden Amanah Mohamad Sabu mengakui kekalahan PH disebabkan Bersatu yang membawa undi Melayu kepada gabungan itu pada 2018.“Jika (undi diperolehi Bersatu) dicampur dengan undi popular yang diterima oleh PH iaitu sebanyak 114,457, ianya akan berjumlah 147,457 berbanding BN yang hanya memperolehi 122,741 undi,” katanya dalam satu kenyataan pada Ahad.Sementara itu, penganalisis politik dari Universiti Utara Malaysia (UUM), Ahmad Martadha Mohamed, berkata disebabkan 19 kawasan Dewan Undangan Negeri (DUN) Melaka merangkumi majoriti pengundi Melayu, ini sekali gus memberi kelebihan kepada Umno.“Sokongan akar umbi Umno cukup kukuh, jadi PH dan PN akan rebut baki sokongan Melayu yang tidak inginkan parti itu.“Justeru, PH dan PN akan rebut baki sokongan Melayu yang tidak inginkan Umno,” katanya.Pengundi Cina tak puas hati terhadap DAPNamun begitu, James Chin dari University of Tasmania berkata, kejayaan PN meraih undi bukan sahaja faktor utama kekalahan PH.Beliau berpendapat, pengundi Cina agak marah dengan memorandum persefahaman (MoU) PH dengan kerajaan, malah DAP pula dilihat senyap sejak ia dilaksanakan.“Jadi saya berpendapat pengundi Cina tidak berpuas hati terhadap DAP, dan ditambah dengan jumlah peratusan undi yang rendah, ini memberi kelebihan besar kepada BN,” katanya kepada MalaysiaNow.Pada 20 November, BN kembali sebagai kerajaan negeri Melaka apabila berjaya meraih 21 kerusi DUN sekali gus menewaskan PH hanya dapat lima kerusi manakala PN sebanyak dua kerusi.Keputusan itu disifatkan sebagai satu kejutan terutama bagi PH apabila PKR tewas dalam semua 11 kerusi yang dipertandingkan manakala Amanah hanya berjaya meraih satu kerusi iaitu di DUN Bukit Katil.Berdasarkan statistik undi, BN meraih 38.39% (122,741) undi popular manakala PH dan PN masing-masing meraih 35.65% (113,968 undi) dan 24.47% (78,220 undi).Menurut Oh, keputusan PRN Melaka boleh disifatkan sebagai kejayaan BN mengembalikan status politik mereka di Melaka, namun begitu, pencapaian PN walaupun tidaklah begitu besar, cukup memainkan peranan sebagai pemecah undi atau “spoiler” kepada BN dan PH.“Kejayaan di Melaka meningkatkan keyakinan Umno, malah ada yang berpandangan supaya boleh tinggalkan PN.“Namun ini mungkin akan memberi kesan negatif memandangkan PN meraih undi yang cukup signifikan di Melaka yang mana ia boleh menjadi sebagai pemecah undi pada pilihan raya umum nanti,” katanya.Di samping itu, Martadha berkata pencapaian di Melaka tidak boleh dijadikan sebagai pengukur prestasi BN pada masa hadapan dan mereka masih memerlukan bantuan seperti PAS dan Bersatu sekiranya ingin menang pada pilihan raya seterusnya.“Umno perlu ambil pengajaran dari PRN Melaka, misalnya keputusan PH mengambil Adun yang lompat parti serta peralihan undi Cina yang tidak dijangka.“Justeru, ini bukanlah sesuatu yang bakal menjadi trend pada masa hadapan dan Umno tidak boleh mendabik dada.“Bantuan PAS dan Bersatu pada PRU seterusnya dilihat masih relevan,” katanya.Sementara itu, Chun menyifatkan pencapaian MCA dan MIC merupakan kejutan terbesar pada PRN Melaka.“Ini nampak seperti kelahiran semula BN. Tetapi saya jangkakan sokongan terhadap mereka agak terhad di Melaka sahaja,” katanya.“Tambahan jumlah pengundi berusia 18 dan 19 tahun yang dijangka seramai 8 hingga 9 juta orang pada PRU15 pastinya akan menghasilkan situasi yang lebih berbeza.”Beliau turut menyifatkan PRN kali ini sebagai pilihan raya yang pelik memandangkan parti politik tidak dibenarkan untuk berkempen secara bersemuka.“Ini akan menjadi medan uji kaji dan melatih semua parti untuk berkempen cara baru serta membuat persediaan mengharungi PRN Sarawak.“Ini juga penting untuk kita lihat bagaimana parti teras Melayu seperti Umno dan Bersatu akan terus menarik sokongan pengundi Melayu,” katanya.


Kerajaan gabungan dakwa duta AS campur tangan urusan dalaman Israel

Kerajaan gabungan Israel di bawah pimpinan Perdana Menteri Benjamin Netanyahu pada Ahad mendakwa Duta Amerika Syarikat (AS) Tom Nides campur tangan dalam hal ehwal dalaman Israel.
Nides dikatakan menggesa Netanyahu memperlahankan rancangannya untuk menambah baik sistem kehakiman yang telah mencetuskan protes besar-besaran di Israel sejak beberapa minggu lalu, lapor Agensi Anadolu.
Bagaimanapun, Parti Likud pimpinan Netanyahu berkata reformasi kehakiman tidak melibatkan utusan AS.
Ahli Parti Likud yang juga Menteri Diaspora Amichai Chikli dalam satu kenyataan berkata: “…jaga urusan negara sendiri.”
Beribu-ribu rakyat Israel turun ke jalan raya sejak beberapa minggu lalu untuk membantah rancangan reformasi kehakiman Netanyahu.
Pelan pembaharuan itu dicadangkan oleh Menteri Kehakiman Yariv Levin dan jika ia digubal, reformasi itu akan menjadi perubahan paling radikal yang pernah ada dilakukan dalam sistem pemerintahan di Israel.
Perubahan yang dirancang itu akan mengehadkan kuasa Mahkamah Agung sebaliknya memberi kerajaan kuasa untuk memilih hakim dan menamatkan pelantikan penasihat undang-undang ke kementerian oleh peguam negara.
Bagaimanapun, Netanyahu yang sedang dibicarakan kerana rasuah menegaskan bahawa pembaharuan itu akan memperkukuh lagi demokrasi.


Bekas penyerang Brazil Ronaldinho positif Covid-19

Bekas penyerang Brazil Ronaldinho memberitahu dirinya dijangkiti Covid-19 tetapi tidak bergejala, lapor AFP.Bekas pemain Barcelona dan AC Milan berusia 40 tahun itu, yang pernah memenangi Liga Juara-Juara dan Piala Dunia sepanjang zaman kegemilanganya, akan dikuarantin di hotel Belo Horizonte.“Hai kawan-kawan, keluarga, peminat, saya telah menjalani ujian Covid-19 dan keputusannya adalah positif. Saya dalam keadaan baik dan belum ada gejala,” kata Ronaldinho dalam rakaman video yang dimuat naik ke Instagram.Pada Ogos lalu, Ronaldinho kembali ke Brazil selepas ditahan lima bulan di Paraguay kerana kesalahan memalsukan pasport.Bekas pemenang anugerah Ballon d’Or itu dan adiknya dipenjara sebulan dan ditahan empat bulan lagi di sebuah hotel di Asuncion.Brazil mencatat lebih daripada 156,000 kematian akibat Covid-19, di belakang Amerika Syarikat dalam jumlah kematian.


Anwar sahkan Lynas diberi tempoh lanjutan 6 bulan

Perdana Menteri Anwar Ibrahim hari ini mengesahkan bahawa kerajaan telah memberi Lynas Malaysia tempoh lanjutan enam bulan untuk memenuhi syarat pelesenan beroperasi di negara ini.
Beliau berkata lanjutan masa itu bagaimanapun disertai dengan syarat ketat dan akan sentiasa dipantau.
“Saya rasa Menteri Sains, Teknologi dan Inovasi Chang Lih Kang akan memberikan penjelasan terperinci tetapi daripada pemahaman kami, lanjutan adalah dengan syarat dan dipatuhi dengan ketat,” katanya ringkas.
Sebuah portal hari ini melaporkan Lynas telah diberikan lanjutan masa tersebut susulan rayuan yang dikemukakan oleh syarikat itu berhubung empat syarat dikenakan oleh  Lembaga Perlesenan Tenaga Atom (AELB).
Rayuan itu dilihat sebagai usaha terakhir untuk memastikan pengeluar nadir bumi itu boleh meneruskan operasi di kilang mereka di Gebeng, Kuantan selepas 1 Julai.
Lynas sebelum ini telah berulang kali mempertahankan bahawa kilangnya selamat dan menegaskan bahawa pelaksanaan syarat pelesenan sedemikian akan mengakibatkan kehilangan pekerjaan di Malaysia.


Covid-19 jadikan ‘makcik-pakcik’ pakar perniagaan dalam talian

Pandemik Covid-19 yang memusnahkan ekonomi dan kehidupan seluruh dunia, memberikan harapan baru kepada rakyat Malaysia apabila platform dalam talian menjadi medium baru perniagaan.Keadaan yang diramal pakar akan memakan masa selama lima tahun itu kini berlaku kurang dari satu tahun kerana tekanan kehilangan pekerjaan disebabkan pandemik memaksa orang ramai mendekati internet dan menjadi peniaga dalam talian.Pakcik dan makcik berusia lewat 70-an kini mengadakan sidang video Zoom, peniaga nasi lemak mengambil pesanan melalui aplikasi WhatsApp, menunjukkan rakyat Malaysia memiliki kemahiran baru mengejutkan dalam mentransformasi diri menjadi golongan peka teknologi.Satu laporan kajian oleh Facebook menunjukkan rakyat Malaysia merupakan pengguna digital tertinggi di Asia Tenggara. 83% daripada jumlah itu merupakan golongan berusia 15 tahun dan ke atas.Seorang pakar teknologi Lilyana Latiff, bagaimanapun berkata ramalan adalah dalam masa lima tahun.“Saya rasa perkara yang sepatutnya berlaku dalam tempoh 15 tahun akan datang di Malaysia kini hanya memerlukan enam bulan kerana pandemik Covid-19,” kata ketua pegawai eksekutif Yayasan Beta itu kepada MalaysiaNow.Lilyana yang mempunyai pengalaman selama 23 tahun dalam bidang teknologi tinggi berkata masih segar dalam ingatannya mengenai harapan tinggi Dr Mahathir Mohamad ketika mentadbir negara pada lewat tahun 1990-an yang membawa kepada pembentukan Koridor Raya Multimedia (MSC), yang akhirnya menjadi koridor tak ke mana bagi berjuta rakyat Malaysia.Lilyana bermula sebagai seorang usahawan e-pembelajaran pada awal tahun 2000, jadi beliau amat memahami sikap rakyat negara ini yang begitu sukar menerima teknologi.Bagaimanapun, penularan global pandemik Covid-19 yang menyebabkan pelaksanaan Perintah Kawalan Pergerakan merubah landskap hubungan rakyat dengan teknologi hanya dalam tempoh enam bulan, daripada tidak peduli kepada kebergantungan penuh.“Saya rasa perkara yang sepatutnya berlaku dalam tempoh 15 tahun akan datang di Malaysia kini hanya memerlukan enam bulan kerana pandemic Covid-19,” kata ketua pegawai eksekutif Yayasan Beta itu kepada MalaysiaNow.“Orang ramai mula menyedari betapa banyak sekali boleh dilakukan dengan teknologi pengguna dalam talian selepas Facebook diperkenalkan di Malaysia pada tahun 2007,” katanya.“Mereka mula menjual pakaian bayi dan berbagai lagi dan anda kini boleh lihat kerani bank serta jururawat hospital mula menjana pendapatan sampingaan.”Peniagaan tradisional di Malaysia kini perlu memikir semula selepas pendekatan “bata dan motar” menyebabkan mereka jauh ketinggalan berbanding pakcik dan makcik yang menjadi usahawan digital.“Rakyat Malaysia daripada semua peringkat usia menyedari penjualan di Facebook atau Instagram lebih murah dan tidak perlu membayar untuk gerbang pembayaran atau membuka syarikat, apa yang kami perlukan hanyalah akaun bank.”Ketika ramai kehilangan pekerja atau gaji mereka dipotong, ramai menyedari dengan cepat platform dalam talian adalah peluang besar peniagaan mereka. Media sosial membolehkan rakyat Malaysia memasarkan produk mereka tanpa perlu mempunyai laman sesawang.Pada tahun 2015, platform e-dagang Lazada mempunyai pejabat mereka di Malaysia sebagai tapak uji, terima kasih kepada lebih 30 juta penduduk berpendidikan dan pelbagai kaum dan bahasa di negara ini.Kejayaan Lazada memberi inspirasi kepada platform e-dagang yang lain seperti FashionValet dan Shopee untuk mengikuti langkah yang sama, kata Lilyana.“Tahun ini, syarikat-syarikat itu menemui tuah mereka didorong pandemik Covid-19 yang menyebabkan pusat beli-belah, pasar raya dan butik ditutup di seluruh negara.”Namun, Lilyana menegaskan perubahan paling ketara berlaku dalam perusahaan mikro Malaysia: peniaga dan penjaja yang awalnya menjalankan perniagaan kecil-kecilan di tepi-tepi jalan di bandar-bandar: penjual rendang, makcik penjual kuih, ayah dan anak menjaja lauk di belakang pikap mereka.Mereka ini, kata Lilyana, adalah golongan paling kurang diharap untuk memanfaatkan kekuatan media sosial, namun di sebabkan pandemik ia mendorong mereka untuk melangkaui jangkaan, dengan sedikit bantuan daripada cucu-cucu mereka.“Apa yang kami lihat antara 2015 hingga 2019, rakyat Malaysia semakin selesa membeli-belah dalam talian,” jelas Lilyana. “Tetapi apa yang kita lihat pada tahun 2020 kerana pandemik, rakyat Malaysia kini menjual dalam talian.”Perkhidmatan penghantaran seperti Grab, Foodpanda dan Lalamove bersaing untuk membantu e-penjual baru ini ketika pengguna tidak dibenrkan atau tidak mahu keluar rumah untuk ke kedai.Peralihan ke e-penjual ini didorong oleh Program Penjana kedua kerajaan, dilaksanakan untuk memberi sokongan kewangan kepada peniaga kecil dan baru.Penjana turut merangkumi peruntukan kepada perusahaan mikro yang layak untuk berkembang menjadi platform e-dagang dengan memberi subsidi dan insentif.Adakah ledakan digital perusahaan mikro ini akan kekal selepas tempoh pandemik?“Ya, kata Lilyana kepada MalaysiaNow. “Sebaik sahaja e-penjual tahu betapa mudahnya, mereka tidak akan berhenti. Terutama mereka yang melakukannya untuk teruskan kelangsungan hidup.”


Sorry.


GST mampu tingkatkan pendapatan negara, kata timbalan menteri

Walaupun Cukai Barang dan Perkhidmatan (GST) mampu meningkatkan hasil pendapatan kepada kerajaan berbanding Cukai Jualan dan Perkhidmatan (SST), namun ia dilihat mampu mewujudkan “disposable income” yang akan membebankan rakyat, kata Timbalan Menteri Kewangan I Abdul Rahim Bakri.Ahli Parlimen Kudat itu berkata, kerajaan sedang mengkaji kesesuaian bagi melaksanakan semula GST atau apa-apa model cukai kepenggunaan dengan mengambil kira pelbagai aspek sebelum sebarang keputusan dibuat.“Kedua-duanya ada kebaikan dan keburukan dan memang betul dari segi ketelusan tak dapat dinafikan (GST) merupakan sistem telus tetapi masa yang sama ada kelemahan mungkin dilaksanakan sebelum ini gagal sehingga rakyat menolaknya. Memang betul hasil tambahan RM20 bilion lebih melalui GST tetapi rakyat juga akan kehilangan RM20 bilion disosable income.“Perkara-perkara ini bukan tidak menyokong GST dilaksanakan malah ia merupakan kaedah yang perlu dikaji lebih terperinci kerana ia akan dapat memberikan hasil kepada kerajaan kerana (kaedah) berterusan berhutang untuk laksanakan pembangunan kita khsusunya projek-projek pembangunan adalah tidak baik dalam jangka panjang untuk ekonomi kita,” katanya ketika menggulung perbahasan Rang Undang-Undang (RUU) Cukai Jualan (Pindaan) 2020 peringkat dasar di Dewan Rakyat, hari ini yang menyaksikan ia diluluskan dengan undian suara.Rahim berkata, cara itu dilaksanakan bagi menentukan nilai ambang untuk membatalkan pendaftaran cukai oleh sesebuah syarikat.Terdahulu, Steven Choong Shiau Yoon (PH-Tebrau) semasa mencelah menyatakan GST harus dilaksanakan kerana merupakan satu sistem yang tidak pihak boleh lari daripada membayar cukai di samping akan menambah pendapatan negara dengan lebih tinggi berbanding SST.Rahim berkata, cara itu dilaksanakan bagi menentukan nilai ambang untuk membatalkan pendaftaran cukai oleh sesebuah syarikat.“Ini bagi memudahkan syarikat untuk maklum kepada ketua pengarah bila jualan syarikat 12 bulan ke belakang tidak mencapai nilai ambang RM500,000. Ada syarikat memohon batalkan pendaftaran cukai jualan mereka.“Oleh sebab itu, dalam peruntukan baru menggunakan kaedah sejarah berbanding sebelum ini. Jika tiada sejarah boleh dikecualikan namun kebiasaannya mereka ini (mohon) syarikat yang menjalankan perniagaan.”Ketika membentangkan RUU tersebut, katanya ia merupakan pindaan susulan kepada pindaan yang dilaksanakan ke atas Akta Kastam 1967 di samping bagi memperkemas pelaksanaan layanan cukai jualan yang mempunyai 13 fasal.


4 sampel kes positif di Parlimen berkemungkinan besar varian Delta, kata Noor Hisham

Empat sampel genom berkaitan kes positif Covid-19 di Parlimen hasil saringan pada 29 Julai lepas berkebarangkalian besar adalah varian Delta, berdasarkan penyebaran varian semasa di Malaysia.Ketua Pengarah Kesihatan Dr Noor Hisham Abdullah dalam hantaran terkini di Facebook rasminya berkata sampel ini yang diterima Institut Penyelidikan Perubatan (IMR) hari ini daripada Makmal Kesihatan Awam Kebangsaan Sungai Buloh menunjukkan kepositifan dengan nilai CT yang rendah.“Kami melakukan satu cerakin pengenotipan PCR (tindak balas rantai polimerase) yang boleh memberikan keputusan andaian untuk varian yang membimbangkan (VOC) atau yang perlu diberi perhatian (VOI) dengan penjujukan genom penuh (WGS) mengambil masa lapan hingga 14 hari untuk dilengkapkan.Bagi kepentingan kesihatan awam sementara menanti keputusan WGS, IMR melakukan satu cerakin pengenotipan (Pengenotipan Allplex SARS-CoV-2 Variants II) yang menggunakan platform PCR masa nyata dan boleh memberikan keputusan andaian untuk varian yang membimbangkan (VOC) atau perlu diberi perhatian (VOI) dalam tempoh empat jam,” katanya.Dari cerakin pengenotipan itu, Dr Noor Hisham berkata IMR mengesan dua mutasi utama dalam semua empat kes, menunjukkan andaian positif bagi varian Delta atau Kappa.“Berdasarkan penyebaran varian semasa di Malaysia, ia berkemungkinan besar varian Delta,” katanya.Menurut Dr Noor Hisham lagi, berdasarkan kajian klinikal di luar negara dan Pertubuhan Kesihatan Sedunia (WHO), kes yang dijangkiti varian Delta mempunyai kandungan virus 1,200 kali lebih tinggi berbanding kes yang dijangkiti dengan varian biasa (bukan-VOC).Oleh itu, beliau berkata penjujukan genom penuh (WGS) akan dijalankan bagi pengesahan selanjutnya.


Benarkan petugas barisan hadapan simpan baki cuti, kata Cuepacs

Kongres Kesatuan Pekerja-Pekerja Di Dalam Perkhidmatan Awam (Cuepacs) berharap kerajaan akan membenarkan penjawat awam yang bertugas di barisan hadapan mengumpul baki cuti rehat mereka tahun ini sehingga tempoh lima tahun akan datang.Presidennya, Adnan Mat berkata ini kerana kumpulan itu tidak dapat menghabiskan cuti rehat tahunan mereka disebabkan terpaksa bertugas atas kepentingan perkhidmatan masing-masing.“Peraturan yang ada pada masa ini, penjawat awam hanya boleh mengumpul baki cuti dalam tempoh tiga tahun dan cuti itu akan dilupuskan sekiranya tidak dihabiskan selepas tahun ketiga.“Jadi untuk tahun ini, kebanyakan penjawat awam yang bertugas di barisan hadapan atau yang terpaksa bertugas ketika pandemik Covid-19 tidak dapat mengambil cuti tahunan, sebab itu kita mohon tempoh baki cuti dipanjangkan sehingga lima tahun,” kata beliau dalam sidang media di pejabatnya di Menara Cuepacs di sini hari ini.Adnan berkata perkara itu perlu diberi perhatian susulan peningkatan kes Covid-19 sejak kebelakangan ini yang menuntut kumpulan penjawat awam terbabit bertugas.“Kami merayu supaya cuti penjawat awam yang bertugas di barisan hadapan diberi pertimbangan khas, hanya untuk mereka yang diarahkan bekerja dan kembali bertugas serta terlibat dengan Covid-19,” katanya.


Kehadiran spesies ikan asing pemangsa jejaskan nelayan Perak

Saban hari ketika terbit sahaja matahari, nelayan Mohd Nazim Samsudin turun ke Sungai Perak bagi menjala ikan.Ikan dan udang galah adalah hasil yang biasa diperolehinya.Namun, dua minggu lalu, sejenis ikan pelik tersangkut di jalanya – ikan keli redtail.“Saya terkejut,” katanya. “Nelayan di kampung ini tidak pernah tangkap spesies itu.”Rasa terkejutnya tidak berakhir di situ. Dia mendapat tahu, rakan-rakannya dari Kampung Sungai Buaya di Perak juga turut menemui spesies serupa malahan salah seorang daripada mereka mendapat sembilan ekor ikan jenis itu dalam satu tangkapan.Dua hari sebelumnya, penduduk kampung mendapat berita ratusan sangkar ikan yang terletak berhampiran Teluk Intan dihanyutkan arus sungai.Menurut maklumat yang diterima mereka, ia adalah milik sebuah syarikat penternakan ikan haram.Hal ini membimbangkan mereka, kerana ia bermaksud sekumpulan ikan keli redtail yang diternak secara haram kini bebas berkeliaran di sungai tempat mereka mencari rezeki.Perkara itu menjadi masalah kerana ikan keli redtail memang dikenali sebagai spesies ikan pemangsa.Para nelayan di kawasan tersebut kini merasai kesannya. Tangkapan ikan mulai berkurang.Sebelum ini, Nazim berkata kebiasaannya dia akan menaikkan dua atau tiga kg ikan dan udang galah setiap hari.“Sekarang, 1kg ikan pun sukar nak dapat,” katanya kepada MalaysiaNow.Mereka bimbang ekosistem sungai akan terjejas sekiranya tidak ada tindakan lanjut dilakukan pihak berkuasa.Ikan keli redtail berasal dari Sungai Amazon dan beberapa sungai lain di Amerika Selatan.Panjangnya boleh mencapai 1.8m dan dan boleh membesar sehingga seberat sekitar 80kg.Jabatan Perikanan Perak (JPP) berkata spesies tersebut dilarang untuk diternak di dalam sangkar.Namun, 30 tan ikan spesies itu dipercayai terlepas dalam insiden yang berlaku di Teluk Intan.Pengarah JPP Zaki Mokri turut menyatakan kebimbangan pihaknya sekiranya ikan itu membiak sekali gus menjadi ancaman kepada spesies dan sumber air tawar tempatan.Ikan keli redtail dari Sungai Mekong juga dikatakan dilepaskan ke Sungai Perak berikutan insiden tersebut.Nazim berkata, spesies itu kini bukan sahaja ditemui di sungai utama namun turut ditemui di parit dan terusan kecil berhampiran jeti.Seorang lagi penduduk kampung, Firdaus berkata penduduk tempatan maklum mengenai insiden sangkar yang dihanyutkan arus sungai, namun mereka tidak tahu spesies apa yang terlepas daripada sangkar ternakan tersebut.Pada 2 April lalu, dia menyiarkan beberapa gambar ikan keli redtail di laman Facebook “Kg Sungai Buaya Kg Gajah”.Gambar-gambar yang dimuat naik dikongsi ramai orang dan segera menjadi tular di media sosial.“Penduduk kampung tidak tahu apa yang harus dilakukan dengan ikan itu, kerana tidak ramai orang yang biasa memakannya,” katanya.“Sebilangan dari kami hanya berikan hasil tangkapan kepada rakan-rakan dan penduduk kampung lain yang ingin rasa buat kali pertama.”Jabatan Perikanan Malaysia (JPM) mengakui wujud masalah spesies pemangsa asing dalam ekosistem tempatan.Jabatan itu turut menambah bahawa spesies tempatan masih mendominasi kebanyakan daerah kecuali di Puchong.Salah satu kawasan yang diserang spesies asing adalah Tasik Temenggor di Perak pada 2016.Di tasik itu, bilangan tilapia Nil dikesan semakin meningkat, ikan spesies itu pada awalnya hanya dibiakkan di dalam sangkar.Jabatan itu turut menjelaskan ikan-ikan spesies itu boleh tersebar sejauh 40km dari lokasi sangkar.Populasi ikan raja (peacock bass) juga turut ditemui di Tasik Timah Tasoh di Perlis, ia merekodkan tangkapan tertinggi ketiga dalam kajian 2017 yang dilakukan jabatan tersebut.Dalam satu kenyataan kepada MalaysiaNow, jabatan perikanan turut berkata spesies asing hanya dibenarkan dibawa masuk ke dalam negara bagi tujuan lain seperti pembiakan ikan hiasan dan akuakultur.“Spesies asing yang terlepas masuk ke dalam ekosistem, biasanya kerana kolam (yang menempatkan spesies itu) tidak mematuhi SOP keselamatan biologi.”Spesies lain yang dibawa masuk ke dalam negara adalah spesies ikan hobi, seperti ikan pemakan alga.“JPM memberikan perhatian serius terhadap masalah spesies pemangsa ini,” kata kenyataan itu sambil menambah wujud spesies ikan yang mengancam keselamatan manusia jika diizinkan berkembang biak berdekatan kawasan yang kediaman mereka.Timbalan Naib Canselor Universiti Malaysia Terengganu Mazlan Abd Ghaffar berkata, kebimbangan utama mengenai pelepasan ikan pemangsa adalah kesan terhadap ekologi.“Ketika spesies itu dilepaskan, ekologi dan rantai makanan akan terganggu kerana spesies pemangsa lain diperkenalkan (kepada ekologi sedia ada).”Bagaimanapun, beliau dilihat lebih bimbang terhadap kemungkinan spesies tempatan “dihibrid” dengan kehadiran spesies asing.“Spesies tempatan dianggap sebagai khazanah semula jadi kita,” katanya.Sementara itu, JPM berkata beberapa langkah diambil termasuk membentuk sebuah jawatankuasa teknikal bagi menguruskan “spesies asing yang berbahaya” dan pewartaan kaedah perikanan bagi perikanan di kawasan pedalaman.Senarai terkini ikan yang dilarang dibawa masuk ke negara turut disediakan jabatan itu, dan kini kajian mengenai laluan masuk spesies asing dan impak pembiakannya di perairan tempatan turut diusahakan.“Penternak yang tidak patuhi peraturan boleh dikenakan tindakan,” katanya.“Buat masa ini, Johor, Kelantan dan Melaka sudah bersedia untuk melaksanakan peraturan yang ditetapkan.”


Jangkitan harian catat 281 kes, tiada terkorban

Sejumlah 281 kes baru Covid-19 direkodkan semalam menjadikan jumlah keseluruhan sebanyak 5,040,368 kes.
Sebanyak 257 pesakit turut dilaporkan sembuh, menjadikan jumlah keseluruhan kes sembuh sebanyak 4,994,015.
Ketika ini, 9,399 kes aktif direkodkan di mana 9,072 atau 96.5% daripadanya menjalani kuarantin kendiri.
Tiada pesakit ditempatkan ke pusat kuarantin sementara 319 (3.4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak lapan kes dan dua daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,954 orang.


Pengeluar kertas terbesar Asia tambah pelaburan RM5.4 bilion di Malaysia

Syarikat pengeluar kertas dan ‘paperboard’ terbesar di Asia, Nine Dragons Paper (Holdings) Limited komited untuk menambah pelaburan sebanyak RM5.4 bilion di Malaysia, kata Perdana Menteri Muhyiddin Yassin.Beliau berkata penambahan pelaburan oleh kumpulan yang berpangkalan di China itu jelas menunjukkan keyakinan pelabur asing untuk terus menjadikan Malaysia sebagai destinasi pilihan mereka.“Kerajaan Malaysia adalah amat “pro-business” dan sentiasa mengalu-alukan kemasukan pelaburan baharu ke dalam negara, dan bersedia untuk menawarkan pelbagai insentif bagi menggalakkan lebih banyak pelaburan asing ke Malaysia.“Semoga ekonomi negara terus pulih dan bertambah kukuh,” kata beliau menerusi laman sosial Facebook selepas menerima kunjungan delegasi syarikat itu yang diwakili oleh Pengerusinya, Cheung Yan dan Timbalan Ketua Pegawai Eksekutif Zhang Cheng Fei, pagi tadi.Hadir sama Menteri Kanan merangkap Menteri Perdagangan Antarabangsa dan Industri Mohamed Azmin Ali dan Ketua Pegawai Eksekutif Lembaga Pembangunan Pelaburan Malaysia (Mida) Azman Mahmud.Muhyiddin berkata sehingga Disember 2020, sejumlah 572 projek perkilangan dari China bernilai RM78.61 bilion telah diluluskan oleh Mida, termasuk Kumpulan Nine Dragons Paper.Syarikat itu tersenarai di papan utama Bursa Hong Kong dan menduduki senarai China Fortune 500.Pelaburan kumpulan itu di Malaysia, merangkumi dua fasiliti perkilangan iaitu ND Paper (Malaysia) Sdn Bhd di Bentong, Pahang, yang melibatkan pengambilalihan kilang kertas dan pulpa dengan pelaburan keseluruhan RM1.2 bilion dan ND Paper Malaysia (Selangor) Sdn Bhd di Banting, dengan pelaburan RM4.2 bilion.Beliau berkata kedua-dua projek itu akan menjana 2,180 peluang pekerjaan dengan hampir 90 peratus adalah rakyat tempatan.Projek di Banting dijadual beroperasi pada tahun 2022.


Jangan heret KSN dalam politik, Bersatu beritahu Anwar

Bersatu hari ini mengkritik Anwar Ibrahim kerana mengaitkan pegawai tertinggi penjawat awam, Zuki Ali sebagai saksi kepada pendirian DAP mengenai program Melayu di mesyuarat Kabinet, menuduh perdana menteri cuba mengheret ketua setiausaha negara (KSN) itu ke dalam "hal politik yang jelas".
Sasha Lyna Abdul Latif dari biro perlembagaan dan undang-undang Bersatu berkata kenyataan perdana menteri bahawa Zuki boleh membuktikan fakta DAP tidak pernah mempersoalkan program sedemikian adalah tidak wajar dan bertentangan dengan sikap berkecuali dalam perkhidmatan awam.
“Seorang KSN bukan sahaja berkhidmat dengan kerajaan hari ini tetapi juga ketua kepada semua 1.7 juta penjawat awam di Malaysia.
"Peranan terpenting dimainkan oleh ketua setiausaha negara ialah dia menjadi, dan dilihat sebagai, tidak berat sebelah terhadap mana-mana parti atau tokoh politik.
"Daripada banyak-banyak orang, perdana menteri tidak boleh menjejaskan perkara ini," katanya.
Mengulangi kenyataan KSN mesti kekal tidak berpolitik pada setiap masa, beliau berkata ia adalah “membelakangkan pentadbiran yang baik dan cekap untuk menjejaskan kesamarataan perkhidmatan awam".
"Sebagai pemimpin politik kanan yang berpengalaman bertahun-tahun dalam kerajaan, Anwar sepatutnya tahu apa yang beliau lakukan," tambahnya.
"Penyampaian perkhidmatan kepada rakyat adalah bergantung kepada perkhidmatan awam yang berfungsi dengan baik yang mengatasi politik kepartian."
Beliau juga mempersoalkan sejauh mana Zuki, yang juga pernah berkhidmat di bawah pentadbiran Muhyiddin Yassin dan Ismail Sabri Yaakob, boleh tidak bersetuju dengan perdana menteri sekiranya berlaku ketidaktepatan.
“Sebagai seorang yang berada dalam jawatan di mana survival jawatannya adalah berdasarkan saranan perdana menteri, bolehkah beliau secara terbuka tidak bersetuju dengan perdana menteri jika perdana menteri salah atau tidak tepat mengenai isu itu?
"Anwar telah meletakkan orang nombor satu dalam perkhidmatan awam dalam keadaan serba-salah."


Muhyiddin tidak sepatutnya buat kenyataan membangkitkan kemarahan pada PRU15, kata Anwar

Anwar Ibrahim berkata Muhyiddin Yassin sebagai ahli politik veteran dan bekas perdana menteri sepatutnya tahu bahawa adalah tidak wajar untuk membuat kenyataan terbuka yang mempunyai kecenderungan membangkitkan kemarahan dan berniat jahat semasa Pilihan Raya Umum Ke-15 (PRU15).
Dalam jawapannya kepada kenyataan pembelaan Muhyiddin terhadap saman fitnah difailkannya, Pengerusi Pakatan Harapan (PH) itu mendakwa Muhyiddin memutarbelitkan kebenaran dan menyebarkan kepalsuan berhubung gajinya sebagai Penasihat Ekonomi Kerajaan Selangor, terutamanya apabila perkara yang sama telah disangkal secara terbuka olehnya tahun lalu.
Justeru, plaintif mendakwa kenyataan Muhyiddin semasa kempen pilihan raya di Padang Serai menjelang PRU15 tahun lalu, adalah fitnah dan berniat jahat.
“Muhyiddin sepatutnya tahu bahawa tidak wajar untuk membuat kenyataan umum yang mempunyai kecenderungan membangkitkan kemarahan dan mencetuskan perasan niat jahat, tidak puas hati atau permusuhan antara individu dan calon, untuk mendorong mana-mana pemilih atau pengundi sebelum, semasa dan selepas pilihan raya, lebih-lebih lagi, apabila kenyataan tersebut bersifat fitnah dan berniat jahat.
“Walau bagaimanapun, defendan meneruskan untuk membuat perkara yang sama (menuduh fitnah dan/atau perkataan fitnah) melalui ucapannya dalam kempen pilihan raya yang jelas tidak dapat dinafikan melanggar Akta Kesalahan Pilihan Raya 1954,” kata Anwar dalam jawapan balasnya kepada Pengerusi Perikatan Nasional, yang difailkan melalui S.N Nair & Partners bertarikh 16 Februari 2023.
Beliau seterusnya mendakwa tidak sukar bagi Muhyiddin untuk mengakses rekod Hansard Parlimen yang tersedia secara umum sebelum membuat dakwaan itu.
Ahli Parlimen Tambun itu berhujah bahawa Muhyiddin tidak mempunyai kewajipan undang-undang untuk mengeluarkan kenyataan yang didakwa palsu dan berniat jahat di kawasan Padang Serai yang bukan kawasan Parlimen Pagoh.
Dalam saman itu, Anwar, 75, mendakwa 5 Disember lepas, Muhyiddin mengeluarkan kata-kata fitnah terhadapnya dalam ucapan semasa 'Grand Finale Perikatan Nasional Padang Serai' di Taman Selasih, Kulim, sebagai menyokong calon PN ke-15. Pilihan Raya Umum, Azman Nasrudin, yang dihadiri orang ramai.
Dalam saman tersebut, Anwar, 75, mendakwa pada 5 Dis lepas, Muhyiddin, telah membuat kenyataan fitnah itu dalam satu ucapan semasa ‘Grand Finale Perikatan Nasional Padang Serai’ di Taman Selasih, Kulim sebagai menyokong calon PN, Azman bagi Pilihan Raya Umum ke-15 dengan ratusan pengunjung telah menghadiri ceramah tersebut.
Anwar menuntut, antara lain ganti rugi am, ganti rugi teruk, ganti rugi teladan dan perintah injunksi untuk menghalang Muhyiddin daripada terus menerbitkan atau mengedarkan kenyataan fitnah yang serupa.
Pada 17 Januari, Muhyiddin dalam pernyataan pembelaannya mendakwa, antara lain, Anwar tidak seharusnya tersinggung dengan kritikan dan persoalan yang dibangkitkannya dalam ucapannya.


Pengasas Tesla, Elon Musk terkaya dunia

Pengasas SpaceX dan Tesla, Elon Musk muncul individu terkaya dunia dengan memiliki kekayaan lebih AS$188 bilion atau RM759 bilion, lapor agensi berita Xinhua.Musk mengatasi Jeff Bezos, pengasas dan ketua pegawai eksekutif Amazon. Bezos sebelum ini terkaya di dunia sejak 2017 tetapi tahun ini beliau di kedudukan kedua, menurut Bloomberg Billionaire Index.Pengasas Tesla itu mencapai puncak kekayaan berikutan lonjakan harga saham Tesla hampir 830 peratus sejak Mac 2020. Sepanjang tahun lalu, kekayaan bersihnya meningkat lebih AS$150 bilion.Musk memegang kira-kira 20% ekuiti Tesla. Beliau juga memiliki kepentingan sekitar 42 juta dolar AS, menurut laporan SEC.Saham Tesla naik 7.94% pada Khamis, mencecah AS$816 pada penutup.


Sindiket kartel tender projek kerajaan lumpuh, 7 ditahan

Suruhanjaya Pencegahan Rasuah Malaysia (SPRM) berjaya melumpuhkan sindiket kartel tender projek kerajaan dengan penahanan tujuh indvidu termasuk ketuanya dalam operasi yang dijalankan tengah malam tadi.Menurut sumber kesemua mereka dilaporkan memonopoli sejumlah 354 tender beberapa kementerian serta agensi kerajaan di seluruh negara melibatkan projek berjumlah RM3.8 billion sejak 2014 hingga kini.Sumber memaklumkan sindiket itu juga dipercayai bertindak menggunakan lebih 150 buah syarikat bagi memasuki tender atau sebut harga di kementerian serta agensi terlibat.“Ketua sindiket mewujudkan 150 syarikat berbeza dengan menggajikan beberapa individu sebagai pengarah syarikat yang mana sebenarnya dimilikinya sendiri. Sindiket itu menyasarkan kepada projek penyelenggaran fasiliti dan projek pembangunan.”Hasil risikan turut mendapati sindiket menggunakan nama beratus individu untuk membuka syarikat-syarikat di bawah naungannya. Setiap individu akan dibayar gaji bulanan dan komisen sebagai imbuhan bagi penggunaan nama dan butir-butir peribadi,” katanya.Sumber berkata dipercayai butir-butir kelayakan akademik dan kelayakan profesional bagi kebanyakan penama digunakan untuk menubuhkan syarikat adalah palsu.Setiap syarikat juga dikatakan menggunakan penyata kewangan palsu untuk melayakkan mereka memasuki tender atau sebu tharga berkenaan.Menurut sumber siasatan awal mendapati sindiket itu mendapat kerjasama ‘orang dalam’ bagi memastikan syarikat-syarikat di bawah kawalannya dibenar memasuki tender atau sebut harga selain memastikan salah satu daripadanya berjaya.“Modus operandi kartel ialah dengan merasuah orang dalam bagi mendapatkan maklumat berhubung spesifikasi, harga siling, harga jabatan, jumlah penyertaan, kelayakan syarikat dan masa yang sesuai untuk menghantar borang tender atau sebut harga,” katanya.Sumber memaklumkan syarikat terbabit kemudian akan memasuki tender mengikut harga yang berbeza-beza berdasarkan harga siling ditetapkan selain menggunakan taktik ‘mengepung harga’ apabila menyertai sesuatu tender.Sementara itu, Ketua Pesuruhjaya SPRM Azam Baki ketika dihubungi mengesahkan tangkapan.“Kes disiasat di bawah Seksyen 17 dan 18 Akta SPRM dan kami tidak menolak kemungkinan lebih banyak tangkapan akan dilakukan dalam masa terdekat,” katanya.


Biden calonkan bekas CEO Mastercard terajui Bank Dunia

Presiden Amerika Syarikat (AS) Joe Biden pada Khamis mengumumkan pencalonan bekas ketua eksekutif Mastercard Ajay Banga sebagai calon presiden Bank Dunia, selepas ketua pemberi pinjaman pembangunan itu mengumumkan rancangan untuk berundur awal.
Bank Dunia baru sahaja memulakan pencarian calon dalam proses yang ditetapkan berjalan sehingga 29 Mac, dengan bank itu berkata bahawa pencabar wanita sangat digalakkan.
Presiden untuk bank yang berpangkalan di Washington itu lazimnya adalah rakyat AS, manakala ketua Tabung Kewangan Antarabangsa (IMF) kebiasaannya adalah orang Eropah.
Banga, yang berbangsa India-Amerika, sebelum ini memegang jawatan ketua eksekutif di Mastercard, selain pernah berkhidmat dalam lembaga pengarah Palang Merah Amerika, Kraft Foods dan Dow Inc. Beliau kini adalah naib pengerusi di firma ekuiti swasta General Atlantic.
Beliau yang berusia 63 tahun itu dilahirkan dan dibesarkan di India, kerap mengembara semasa kecil kerana kerjaya tentera bapanya, dan memulakan kerjayanya di sana sebelum berhijrah ke AS.
Banga mempunyai "pengalaman kritikal menggerakkan sumber awam-swasta bagi menangani cabaran paling mendesak pada zaman ini, termasuk perubahan iklim," kata Biden dalam satu kenyataan.
Minggu lalu, presiden Bank Dunia ketika ini David Malpass berkata beliau akan berundur setahun lebih awal, menamatkan tempoh perkhidmatan yang telah diselubungi persoalan mengenai pendirian iklimnya.
Malpass dilantik ke jawatan itu pada 2019 semasa Donald Trump menjadi presiden, dan pada asalnya akan menamatkan penggalnya pada 2024.
Pencalonan Banga dibuat di tengah-tengah desakan kepada pemberi pinjaman pembangunan untuk merombak dan menangani masalah global dengan lebih berkesan seperti isu alam sekitar.
Mana-mana daripada 189 ahli bank boleh meletakkan calon, walaupun pada 2019, Malpass adalah satu-satunya penama yang mengambil alih teraju institusi itu.


Ahli politik Umno, BN gagal dalam rayuan ketepi notis kompaun SPRM

31 individu termasuk Menteri Besar Perak Saarani Mohamad hari ini gagal dalam usaha mencabar notis kompaun dikeluarkan Suruhanjaya Pencegahan Rasuah Malaysia (SPRM) tiga tahun lalu berhubung dakwaan menerima wang berasal dari 1Malaysia Development Bhd (1MDB).
Ini adalah susulan keputusan Mahkamah Persekutuan hari yang menolak permohonan mereka yang meminta  kebenaran mahkamah untuk penangguhan bagi meneruskan proses rayuan di Mahkamah Persekutuan terhadap keputusan mahkamah sebelum ini.
Pada 27 Februari 2020, Mahkamah Tinggi tidak membenarkan permohonan mereka mendapatkan kebenaran memulakan semakan kehakiman bagi mencabar notis kompaun SPRM tersebut.
Mahkamah Rayuan juga turut menolak rayuan mereka pada 15 Oktober tahun lalu.
31 individu itu mewakili bahagian Umno dan Barisan Nasional yang diberikan notis kompaun oleh SPRM.
Mereka termasuk Saarani yang mewakili Umno Perak, Ahli Majlis Kerja Tertinggi Umno Shahrir Samad dan bekas ahli Parlimen Pulai Nur Jazlan Mohamed.
Hakim Mahkamah Persekutuan Hasnah Mohammed Hashim yang mendengar permohonan itu berkata tiada isu baharu yang dibangkitkan untuk diputuskan oleh mahkamah.
Peguam kanan persekutuan Ahmad Hanir Hambaly @ Arwi, yang mewakili SPRM, memaklumkan mahkamah bahawa pihaknya tidak meminta kos daripada individu terbabit dan Hasnah juga tidak mengeluarkan sebarang perintah mengenai kos.
Dalam permohonan itu, kesemua 31 individu meminta mahkamah mengisytiharkan bahawa kompaun SPRM yang dikeluarkan pada 7 Okt 2019 adalah terbatal dan tidak sah.
Mereka turut memohon perintah untuk membatalkan notis kompaun itu dan injunksi bagi menghalang SPRM menguatkuasakan kompaun terbabit atau meneruskan tindakan pendakwaan.
Pada prosiding hari ini yang berlangsung secara dalam talian, peguam Mohamed Shahrul Fazli Kamarulzaman, yang mewakili kesemua individu, meminta kebenaran untuk merayu bagi membolehkan mahkamah memutuskan lapan persoalan undang-undang.
Beliau berhujah pengeluaran notis kompaun itu adalah satu keputusan pentadbiran oleh SPRM yang boleh disiasat oleh mahkamah melalui semakan kehakiman.
Bagaimanapun, Hanir berhujah bahawa keputusan yang ingin dicabar bersifat akademik memandangkan tempoh untuk menerima atau menolak tawaran kompaun itu sudah luput tarikhnya kerana mereka mempunyai selama 14 hari untuk berbuat demikian.
Beliau juga berkata individu terbabit, melalui firma guaman Sharul Fazli, telah memaklumkan secara bertulis bahawa mereka tidak menerima tawaran kompaun itu.


Hentikan segera tahanan kanak-kanak pelarian, pencari suaka, gesa PN

Ahli Parlimen Sik Ahmad Tarmizi Sulaiman dari Perikatan Nasional (PN) menggesa supaya kerajaan menghentikan penahan kanak-kanak pelarian dan pencari suaka sebaliknya diletakkan di bawah pusat penjagaan sementara melalui badan bukan kerajaan (NGO).
Katanya, ini kerana kematian di depot tahanan imigresen melibatkan kanak-kanak semakin membimbangkan.
Sehingga Mei 2023, sebanyak 998 kanak-kanak ditahan di depot tahanan dan purata empat kanak-kanak maut setiap tahun.
Manakala direkodkan tujuh kanak-kanak meninggal dunia sejak 2014 hingga Julai 2022.
Selain itu, Tarmizi menegaskan mengapa Malaysia perlu menghentikan penahanan kanak-kanak dengan segera apabila menyedari tahanan itu berisiko membahayakan kesihatan mental dan fizikal golongan itu.
"Sebarang tempoh penahanan termasuk tempoh penahanan pendek menyebabkan kesan berpanjangan kepada kanak-kanak sama ada mereka ditahan bersama ahli keluarga atau bersendirian," katanya ketika membahaskan Laporan Tahunan Suruhanjaya Hak Asasi Manusia Malaysia (Suhakam) di Dewan Rakyat, hari ini.
Mengulas lanjut, katanya, tahanan imigresen turut menjejaskan ekonomi negara dengan 90% lebih mahal daripada program tahanan alternatif yang menyediakan penjagaan berasaskan komuniti bagi kanak-kanak dan pelarian.
Dalam pada itu, beliau turut membangkitkan isu projek rintis ”Alternative To Detention (ATD)” bagi melindungi kanak-kanak yang dilihat tiada perkembangan baru sejak dilancarkan oleh Putrajaya.
Projek yang dikerahkan oleh Kementerian Pembangunan Wanita, Keluarga dan Masyarakat bersama-sama Kementerian Dalam Negeri (KDN) bagi membolehkan kanak-kanak tanpa penjaga atau terpisah daripada penjaga mereka dibebaskan daripada tahanan imigresen.
Kemudian, diletakkan di bawah perlindungan sementara mengakui kebarangkalian kemudaratan yang boleh dialami kanak-kanak apabila berada dalam tahanan depot imigresen.
"Namun begitu selepas satu tahun berlalu, projek rintis ATD ini tidak dilaksanakan sehingga Mei 2023.
"Tiada kanak-kanak yang dibebaskan dan diletakkan di pusat perlindungan sementara."


Tiada lagi kuarantin Covid-19 bagi pelawat Korean Selatan mulai 8 Jun

Kerajaan Korea Selatan akan menarik balik peraturan kuarantin tujuh hari bagi penumpang luar negara yang tidak mengambil vaksin Covid-19, mulai Rabu depan, kata Perdana Menteri Han Duck Soo pada Jumaat.Namun, mereka masih perlu menjalani ujian PCR dalam tempoh tiga hari selepas tiba di Korea Selatan, kata Han, lapor Agensi Berita Yonhap.“Selain itu, sekatan penerbangan di Lapangan Terbang Antarabangsa Incheon akan dimansuh sepenuhnya mulai 8 Jun, dan kerajaan akan memastikan penerbangan dikendalikan selari dengan permintaan,” kata Han.Menurut kementerian pengangkutannya, langkah itu akan meningkatkan jumlah penerbangan ketibaan kembali kepada tahap sebelum pandemik.Langkah itu diambil susulan permintaan terhadap penerbangan antarabangsa meningkat sejak kerajaan menghapuskan peraturan penjarakan sosial.Menurut Han, harga tiket penerbangan melambung disebabkan sekatan ke atas bilangan penerbangan antarabangsa dan perintah berkurung untuk ketibaan di Lapangan Terbang Antarabangsa Incheon.Pada masa ini, tiada penerbangan ketibaan dibenarkan di lapangan terbang dari 8 malam hingga 5 pagi.Kerajaan juga memutuskan untuk menarik balik had bilangan mingguan penerbangan antarabangsa mulai Rabu depan bagi memenuhi permintaan yang semakin meningkat.Untuk permulaan, kementerian merancang menambah 100 hingga 300 lagi penerbangan setiap minggu secara berperingkat mulai Mei dan pertambahan sehingga 50% daripada paras sebelum pandemik menjelang akhir tahun.


Biden akan peruntuk 15 juta tong minyak dari Rizab AS

Pentadbiran Presiden Joe Biden akan mengeluarkan 15 juta tong minyak daripada Rizab Petroleum Strategik Amerika Syarikat (AS) dan penghantaran dijangka dilakukan pada Disember, menurut kenyataan Rumah Putih pada Selasa.
“Jabatan Tenaga (DOE) mengeluarkan Notis Jualan 15 juta tong daripada Rizab Petroleum Strategik (SPR) keesokan hari dan penghantaran akan dibuat pada Disember.
"Jualan ini akan melengkapkan pengeluaran bersejarah 180 juta tong yang diumumkan presiden pada musim bunga,” menurut kenyataan itu.
AS bercadang membeli semula minyak mentah untuk menjamin bekalan SPR apabila harga berada pada atau di bawah julat AS$67-AS$72 setong.
Minyak mentah kini berada pada harga AS$83 setong, menurut penanda aras West Texas Intermediate.
Pengumuman Biden itu dibuat selepas permintaan AS untuk menangguhkan keputusan Opec+ bagi mengurangkan pengeluaran minyak di tengah-tengah permintaan global yang merosot, tidak diendahkan.
Pentadbiran Biden juga meminta syarikat tenaga AS mengorbankan sebahagian keuntungan mereka dengan menurunkan harga runcit petrol di AS.
AS mungkin mengambil masa beberapa tahun untuk mengisi semula SPR ke tahap sebelumnya, tetapi Presiden Joe Biden bersedia membenarkan pelepasan minyak tambahan daripada rizab ke pasaran global untuk beberapa bulan akan datang jika perlu.
Pentadbiran Biden tidak akan teragak-agak untuk menggunakan segala langkah yang boleh digunakan untuk meningkatkan bekalan tenaga global, menyokong tahap inventori domestik dan menurunkan harga di negara itu, menurut kenyataan itu.
Terdahulu pada Oktober, kumpulan negara Opec+ bersetuju mengurangkan pengeluaran minyak sebanyak dua juta tong sehari bermula November dan mengambil tahap pengeluaran yang dipersetujui pada Ogos sebagai titik rujukan.
Langkah itu dibuat sebagai tindak balas kepada ketidaktentuan dalam tinjauan pasaran minyak global, sebahagian besarnya disebabkan sekatan Barat ke atas produk tenaga Rusia dan rancangan G7 memperkenalkan had minyak mentah Rusia.


Kazakhstan dan Saudi akan perkukuh hubungan perdagangan

Presiden Kazakhstan Kassym-Jomart Tokayev mengadakan pertemuan dengan Putera Mahkota Saudi Mohammed bin Salman Al Saud di Jeddah bagi membincangkan kerjasama ekonomi, lapor Sputnik.
"Kedua-dua pihak menyatakan komitmen mereka untuk meningkatkan hubungan perdagangan dan kerajaan akan mempergiatkan usaha ke arah itu dalam masa terdekat,” menurut kenyataan yang dikeluarkan perkhidmatan akhbar pejabat presiden Kazakhstan.
Tokayev berkata Kazakhstan bersedia untuk menawarkan syarat khas dan pelbagai pilihan pelaburan untuk pelabur Saudi yang menjanjikan keuntungan bersama.
Putera mahkota itu berkata hubungan antara Arab Saudi dan Kazakhstan berada pada tahap yang baik dan terdapat ruang untuk mengukuhkan lagi kerjasama dan pembangunan.
Presiden itu turut menjemput putera mahkota Saudi untuk berkunjung ke Kazakhstan dan jemputan itu diterima oleh Mohammed bin Salman Al Saud, menurut perkhidmatan akhbar presiden.


AS masih tidak iktiraf Maduro sebagai presiden sah Venezuela

Amerika Syarikat (AS) masih tidak menganggap Nicolas Maduro sebagai "pemimpin sah Venezuela," walaupun pembangkang Venezuela baru-baru ini bertindak untuk membubarkan "kerajaan sementara" negara itu.
“Kami mengiktiraf Perhimpunan Nasional 2015. Kami akan terus menguatkuasakan program sekatan kami terhadap rejim Maduro.
“Kami akan menentukur program sekatan itu seperti yang kami katakan sebelum ini berdasarkan apa yang kami lihat daripada rejim Maduro dari segi memajukan prospek untuk rakyat Venezuela mencapai aspirasi demokrasi mereka,” lapor Agensi Anadolu yang memetik sidang akhbar jurucakap Jabatan Negara Ned Price.
Pada Jumaat, pembangkang Venezuela mengundi untuk membubarkan "kerajaan sementara" pimpinan Juan Guaido yang mendapat pengiktirafan banyak negara termasuk AS.
Ditanya mengenai perkembangan terbaru itu, Price berkata: “Kami akan terus berkoordinasi dengan beliau (Guaido) sebagai ahli Perhimpunan Nasional 2015 dan dengan pemimpin demokrasi lain yang berfikiran sama di Venezuela untuk menyokong rakyat Venezuela dalam aspirasi mereka untuk mencapai demokrasi, kedaulatan undang-undang dan kemakmuran.”
Pada Ahad, Presiden Maduro berkata beliau bersedia untuk mengembalikan hubungan dengan AS walaupun sekatan berterusan yang melumpuhkan negara itu.
Maduro memutuskan hubungan dengan Washington pada 2019 apabila pentadbiran Presiden Donald Trump ketika itu mengiktiraf Guaido sebagai "presiden sementara" Venezuela.